text:
Yahaye abanzi b’Uwiteka urwitwazo runini rwo kumutuka!
“Ariko kuko wahaye abanzi b’Uwiteka urwitwazo runini rwo kumutuka ku bw’icyo wakoze icyo, umwana uzavuka ntazabura gupfa” 2 samuel 12 : 14
Biragatsindwa n’Uwiteka ko nakora ikintu gituma abantu batuka Imana!
Izi nkuru ni ibyabaye kuri Dawidi Umwami w’abisirayeli. Twese tuzi amateka ye n’ibintu by’ubutwari yakoze igihe yicaga Goliathi. Tuzi ukuntu Imana yategetse Samuel kujya kumwimikisha amavuta kuko yari imwishimiye , kugeza n’aho Imana ubwayo ivuga ngo yiboneye umuntu ufite umutima umeze nk’uko ishaka. Tuzi ukuntu Dawidi yereye imbuto nziza Saul, nubwo Sawuli yari umuntu mubi, ariko no mugihe cyari gikomeye Dawidi agakomeza kugambirira kutazagira ikibi amwitura mubyo yamukoreraga byose kuko yari yararahiriye ko atakora ku muntu Imana yimikishije amavuta.
Bibiliya ijya ivuga ngo nuhagaze yirinde atagwa koko ni ukuri.
Igihe kimwe Dawidi uyu tumaze kuvugaho ibyiza byinshi, yakoze ibintu bibi kuburyo umuntu atapfa kwemera ko ariwe wabikoze, ariko kuko ari umuntu nyine arabikora: Yasambanye na Batisheba umugore wa Uriya, amutera inda, yicisha umugabo w’Uyu mugore, amaze kumwicisha azana uyu mugore ngo abe umugore we..”
Ibi bintu yakoze rero ngo byababaje Imana cyane, kuko ngo byahaye abanzi bayo impamvu yo kuyituka. Muri Bibiliya Ijambo ry’Imana ho haravuga ngo “Ariko kuko wasuzuguje utyo Uhoraho mu banzi be, umwana w’umuhungu wabyaye azapfa” Mbega ukuntu bibabaje, biteye agahinda.
Ni ryari umuntu aha abanzi b’Uwiteka urwaho rwo kumutuka:
Igihe wari usanzwe uri umuntu w’Imana ( Warakijijwe, warakiriye Yesu nk’Umwami n’Umukiza w’ubugingo bwawe), bwacya ugakora ibintu bibi bidasanzwe imbere y’abantu n’imbere y’Imana , bityo bagatangira kuvuga ko nta Mana ibaho, ko nta bantu b’Imana bakiriho, ndetse rimwe na rimwe hakagira n’abandi batari bakomeye bagukurikira mu bibi wagiyemo.
Nagiye mbona abana bakubitwa n’iwabo bababwirako nta gakiza kabaho , bityo bakabahatira kureka agakiza, kandi biturutse ku muntu wenda ukorana n’ababyeyi be akaba atera imbuto zikwiriye abihannye.
Nagiye mbona abatwara inda zitemewe n’amategeko n’abazikuramo kandi barigeze kuba abantu b’Imana, bityo wajya uvugako ukijijwe usengera ahantu runaka, bati reka reka aho nta muntu waho ukizwa, ariko bakabivuga byuririye ku muntu umwe wahaye abanzi b’Uwiteka urwaho rwo kumutuka.
Imana itugirire neza kandi yemere kutwihanganira. Uziko ushobora gukora akantu kamwe ukazinura abantu inzu y’Imana, ukangisha abantu iby’agakiza burundu. Biragatsindwa Imana ijye ibiturinda.
Nyamara kandi ngo aho ubutunzi buri, ninaho umujura ajya. Satani nawe arabizi atera abanyambaraga bari bazwi, kugirango nihagira n’ibipfa bizahitane benshi.
Ikindi hari ingaruka zizanywa no kuba waratumye abantu batuka Imana, bagasuzugura ahera hayo ari wowe biturutseho. Dawidi izo ngaruka zamugezeho, nubwo yinginze Imana cyane anarira. Imana ibasobanurire
Uwiteka aturengere mu izina rya Yesu Christo.
Alice


c: text/html

text:
Ni agakoresho kazwi nka Willow, kakaba ari ko ka mbere umubyeyi ashobora kwambara ku mabere yombi akikama amashereka atagombye gukoresha intoki, ndetse akaba yanagkoresha mu gihe ari mu yindi mirimo.
Uburyo bwari busanzwe bufasha abagore kwikama amashereka bwari bunini, busakuza ndetse bunababaza. Bwabasaba guhagarika ibyo bakoraga kugirango bikame amashereka.
Muri ako gakoresho ni naho hakusanyirizwa amashereka, umuriro wo muri batiri yako ukaba umara iminsi ibiri ukora.
John Chang, wakoze ako gakoresho ka Willow, yabwiye CNN ko yabishishikarijwe n’umugore we n’abana batatu.
Yizera ko kazafasha abagore benshi konsa kuko kameze neza, koroshye kugakoresha kandi kiyubashye.
Mu igerageza abagore bakambariye mu ngendo za gari ya moshi no mu gihe cy’inama kandi ntibyababuza gukomeza ibyo barimo.
Willow ituma umuntu abasha kumenya ingano y’amashereka ashaka kwikama, inshuro umubyeyi yikamye n’igihe agomba kumara abikora. Willow izaba igura amadolari ya Amerika 430.
Abahanga bavuga ko nibura abana bagomba konka amezi 12 ariko abana bagera kuri 81% bo muri Amerika batangira konka, abagera kuri 50% batarenza amezi atandatu.

robotstxt: allowed

filter: keep


text:
N’ubwo wibwira ko kuri wowe bitashoboka ariko ku Mana birashoboka
Kuva Adamu yakurwa mu ngombi ya Edeni agahabwa kujya guhinga ubutaka yavuyemo kugeza na magingo aya, umwana w’umuntu kugira icyo ageraho ni kimwe mu bimusaba imbaraga nyinshi kandi ni ngombwa, gusa na none n’ubwo ari ngombwa ntibyoroshye kuko nta na kimwe twugeraho tutiyushye icyuya (Itangiriro 3:17-19 ), ibi rero usanga bitera benshi kwiheba, ubwoba, no kwibaza byinshi, nyamara n’ubwo bimeze bityo bigasa nk’aho bikanze benshi Imana mu ijambo ryayo iraduhumuriza ndetse ikanatwihanangiriza ngo ntitukiganyire muby’ubu buzima.
Iyo usomye ijambo ry’Imana muri Matayo 6:25- hagira hati “Nicyo gitumye mbabwira nti ntimukiganyire ngo mutekereze ubugingo ngo muti tuzarya iki ? Cyangwa muti tuzanywa iki? Ntimwiganyire ngo mutekereze iby’umubiri wanyu ngo tuzambara iki ?Mbese ubugingo ntiburuta ibyo kurya , umubiri nturuta imyambaro ? Nimurebe ibiguruka mu kirere , Ntibibiba ,ntibisarura ntibihunika mu bigega kandi so wo mu ijuru arabigaburira nabyo. Mwebwe se ntimubiruta cyane? Ninde muri mwe wiganyira Wabasha kwiyunguraho umukono n’umwe.
None se ibibaganyisha imyambaro n’iki? Mutekereze uburabyo bwo mu gasozi uko bumera : ntibugira umurimo,ntibuboha imyenda, kandi ndababwira yuko Salomo mu bwiza bwe bwose atarimbaga n’akarabyo kamwe ko muri ubu. Ariko Imana ubwo yambika ubwatsi bwo mu gasozi ityo buriho none ejo bukajugumywa mu muriro, ntizarushaho kubambika mwa bafite kwizera guke mwe?
Uku kwizera dusabwa rero bigaragara ko nta na kimwe twageraho tutagufite, cyane ko ijambo ry’Imana rivugako Kwizera ari ukumenya rwose ibyiringirwa udashidikanya ko bizaba, kandi ngo ni nako kuduhamiriza ibyo tutareba ko ari iby’ukuri rigakomeza rivuka ko icyatumye abakera bahamywa ari uko bari bagufite (Abaheburayo 11:-1-3), iki gice cyose kigenda gitanga bamwe muri abo ba cyera twavuze haruguru bagiye baba icyitegererezo mu kwizera.
Uku kwizera rero iyo kubayeho kunesha kwiganyira mu muntu ndetse wa muntu akabasha kumenya ko ibyo ageraho byose biva mu mbaraga z’Imana yo mu ijuru, byumvikane ko utanesha kwiganyira utaratunga Imana muri wowe akaba ari nayo mpamvu Imana yivugiye mu ijambo ryayo iti “mubanze mushake ubwami bw’Imana no gukiranuka kwayo ibindi byose muzabyongererwa” (Matayo 6:33 ).
Bavandimwe nshuti kwiganyira si igisubizo ahubwo kwizera Imana nicyo cya mbere, ntukangwa n’uko ubona ntacyo wakwishoboza, kuko niwe Se w’imfubyi n’umucamanza urengera abapfakazi, ibesha mu mazu abatagira shinge na rugero, ibohora imbohe ikaziha kugubwa neza ( Zaburi 68:6-7a),Ese wowe izabura ite kukurengera?kandi ndakwifuriza kumenya ko Imana yo mu ijuru nuyizera ukayisenga nawe izakumvira kuko yitaye ku gusenga kwabo (Zaburi 102:18)


text: Nitwa Peace Jolis, abantu behsii banzi ku izina rya Peace. Ndi umuhanzi nyarwanda ndirimbo injyana ya RnB. Navutse kuwa 1 Ukwakira 1990. Ndi mwene Faustin Murigo na Kandide Kazarwa. Navukiye i Nyamata, ubu ntuye Kacyiru. Ndi bucura mu muryango w’abana 2. Amashuri abanza nayigiye muri SOS Kacyiru, ayisumbuye nyigira Don Bosco Kabarondo. Ndarangije ntegereje ko amanota y’ibizamini asohoka nkamenya naba naratsinze ngakomeza muri Kaminuza. Natangiye ubuhanzi mu mwaka wa 2004. Natangira nandika ibihangano byanjye. Nta hantu na hamwe nigeze niga iby’umuziki. Nta n’aho nigeze ndirimba nko muri Korali nk’uko abandi bajya bavuga ko ari ko byabagendekeye kugira ngo bajye mu buhanzi kuko ntaho naririmbye pe. Njye nashidutse numva ndirimba. Yewe no mu babyeyi banjye nta muntu wigeze uririmba. Gusa... soma ibindi


text:
ISOMO RYA MBERE
Igitabo cy’Umuhanuzi Izayi (Iz 25, 6-9)
Kuri uwo munsi, 6Uhoraho azakorera amahanga yose umunsi mukuru kuri uyu musozi, abazimanire inyama z’ibinure, banywe divayi iryohereye, abahe inyama zoroshye na divayi imininnye neza. 7Azatanyagurira kuri uyu musozi umwenda wari ubambitse hejuru y’imiryango yose, n’igishura cyari cyoroshe amahanga yose. 8Azatsemba burundu icyitwa urupfu, Uhoraho Imana ahanagure amarira ku maso yose, avaneho ikimwaro cy’umuryango we mu gihugu cyose. Ibyo ni Uhoraho ubwe wabivuze. 9Uwo munsi bazavuga bati «Uhoraho ni we Mana yacu. Twaramwiringiye aratubohora, amizero yacu ari muri Uhoraho. Nitwishime tunezerwe, kuko aducungura.»
ZABURI (Zab 23 (22), 1-2a, 2b-3,4, 5, 6)
Inyik/ Nyagasani, tuzibanira nawe ubuziraherezo.
Uhoraho ni we mushumba wanjye,
Nta cyo nzabura !
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
mu gihe cyose nzaba nkiriho.
Nanjye rero nzaza niturire mu Ngoro y’Uhoraho,
abe ari ho nibera iminsi yose.
ISOMO RYA KABIRI
Ibaruwa Mutagatifu Pawulo Intumwa yandikiye Abanyafilipi (Fil 4, 12-14.19-20)
Bavandimwe, 12nzi kubaho ntunzwe na bike, nzi no kubaho muri byinshi. Muri byose buri gihe nitoje guhaga no gusonza, gukira no gukena. 13Nshobora byose muri Kristu untera imbaraga. 14Icyakora mwagize neza muntabara mu kaga. 19Kandi Imana yanjye, mu bukungahare n’ikuzo byayo, izabasenderezaho ingabire zayo mu byo mukeneye byose muri Kristu Yezu. 20Nihakuzwe Imana Umubyeyi wacu iteka ryose. Amen.
IBANGONDIRIMBO RIBANZIRIZA IVANJILI
Alleluya Alleluya.
Dore Pasika ya Nyagasani uganje mu muryango we :
Hahirwa abatumiwe mu birori by’isangira ryo mu Ngoma y’ijuru.
Alleluya.
IVANJILI
+ Matayo (Mt 22, 1-14)
Muri icyo gihe, 1Yezu yongera kubabwirira mu migani ati 2«Ingoma y’ijuru imeze nk’umwami wacyuje ubukwe bw’umuhungu we; 3agatuma abagaragu be guhamagara abatumiwe mu bukwe, ariko banga kuza. 4Nuko yongera gutuma abandi bagaragu, kugira ngo babwire abatumiwe bati ‘Dore nateguye amazimano; ibimasa byanjye n’amatungo yanjye y’imishishe byabazwe, byose byatunganye nimuze mu bukwe.’ 5Ariko bo ntibabyitaho barigendera, umwe mu murima we, undi mu bucuruzi bwe, 6maze abandi bafata abagaragu babagirira nabi, barabica. 7Umwami ararakara yohereza ingabo ze zirimbura abo babisha, kandi zitwika umugi wabo. 8Hanyuma abwira abagaragu be ati ‘Iby’ubukwe byateguwe, ariko abatumiwe ntibari babikwiye. 9Nimugende rero mu mayirabiri, mutumire mu bukwe abantu bose muhura.’ 10Abo bagaragu bakwira amayira bakoranya abo babonye bose, ari ababi, ari n’abeza, maze inzu y’ubukwe yuzura abatumirwa. 11Nuko umwami arinjira ngo arebe abari ku meza, maze ahabona umuntu utambaye iby’ubukwe. 12Aramubwira ati ‘Mugenzi wanjye, waje ute hano udafite umwambaro w’abakwe ?’ Undi araceceka. 13Nuko umwami abwira abahereza ati ‘Nimumubohe amaguru n’amaboko, mumujugunye hanze mu mwijima, aho azaririra kandi agahekenya amenyo.’ 14Koko hahamagarwa benshi, hagatorwa bake.»


text:
Mu masomo yo kuri iki cyumweru, turasangamo amajwi atanu, yose akaba ahuriza ku ngingo imwe y’ingenzi: Ubwami bw’Imana.
- Ijwi rya mbere ni iry’umuhanuzi utazwi ariko bakunze kwita Izayi wa gatatu kuko inyandiko ze zaje kwisanga mu gice cya nyuma cy’inyandiko z’uyu muhanuzi ukomeye, Izayi, wabayeho mu kinyejana cya VIII mbere ya Yezu. Ijwi rye rije ari ijwi ritangaza inkuru nziza, y’ibyishimo, akaba abwira Israheli yari mu bukene n’ubucakara i Babiloni: “Roho wa Nyagasani arantwikiriye, kuko yantoye akansiga amavuta; yanyohereje gushyira abakene inkuru nziza, komora abafite umutima wamenaguritse, gutangariza imbohe ko zibohowe, n’abapfukiranwaga ko bafunguwe, kwamamaza umwaka w’impuhwe z’Uhoraho”. Izayi arahinguka imbere y’umuryango w’Imana uri mu makuba afite amagambo nk’ay’uwo muryango wumvaga igihe wizihizaga Yubile y’imyaka 50 igihe wari ukiri ku butaka bwawo! Roho wa Nyagasani yantumye kumenyesha bose Inkuru nziza, yantumye kuvuga ko umwiringira wese kabone n’iyo yaba ari mu magorwa akomeye adashobora kumutererana. Izayi aragarurira icyizere umuryango we kandi arawibutsa ko Imana ari umushobora byoze kandi ko itajya ijya kure y’abihebye. Ubutumwa bwa Izayi ni ubutumwa buhumuriza abarira, abatagira kivurira n’ababuze uwo bakwisanzuraho bakamutura agahinda kabari k’umutima.
- Nyuma y’imyaka 500 Izayi abayeho, irindi jwi turaryumvira mu rusengero rw’i Nazareti, aho Yezu asubiramo amagambo ya Izayi. “Roho wa Nyagasani arantwikiriye”. Maze Yezu amaze kuvuga aya magambo, yongeraho ati: “ibyo mumaze kumva binyujurijweho uyu munsi”. Nubwo Yezu hari abatazamwumva ndetse benshi bakazamurwanya kugera ubwo bazamwica, ubwami bw’Imana nta numwe uzabasha kubwica no kuburandura mu mutima w’umuntu. Roho Mutagatifu atwikiriye imitima yacu kubera Yezu kuburyo ukwemera tumufitiye nta gishobora kuguhungabanya.
- Ijwi rya gatatu ni ijwi rya Yohani Batista: «Ndi ijwi ry’uvugira mu butayu aranguruye ati “nimutunganye inzira ya Nyagasani” nk’uko Umuhanuzi Izayi yabivuze.» Ni ijwi ry’uzanye ubutumwa butari ubwe. Ni ambasaderi w’undi muntu ukomeye: « Jyewe mbatiriza mu mazi, ariko hagati yanyu hari Uwo mutazi. Ni We ugiye kuza ankurikiye; sinkwiye no gupfundura umushumi w’inkweto ze.» Ni ijwi ribwira muntu ko agomba kwisubiraho, akanga ikibi, akitandukanya n’akarengane akabona akimika ineza akarwanya munyangire. Yohani Batista aje kutwereka urumuri kugira ngo tutazava aho duca amano. Aje kutubwira Kristu uwo ari We ngo tuzamwakire neza. Aje kutumenyesha ko Imana yifuza kutwigarurira ibana natwe. Nitureke itwigarurire, tube abayo burundu.
- Ijwi rya kane ni Pawulo ubwira abanyatesaloniki ati: “Bavandimwe, mujye muhora mwishimye, musenge ubudahwema, mushimire Imana muri byose kuko ari byo ibashakaho muri Yezu Kristu. Ni nk’aho yakavuze ati mujye muhora mwitonze, ntimugashihagurike ahubwo igihe cyose Imana ijye iza mbere muri gahunda zanyu za buri munsi kuko aribwo muzabasha gusenga by’ukuri.
- Ijwi rya gatanu ryaduherekeje mu kuzirikana Ijambo ry’Imana, ni ijwi rya Mariya dusanga muri zaburi yagenewe uyu munsi: “Umutima wanjye urasingiza Nyagasani, kandi uhimbajwe n’Imana Umukiza wanjye. Kuko yibutse umuja we utavugwaga, Rwose kuva ubu amasekuruza yose azanyita umuhire”. Mariya araduhishurira ko kwicisha bugufi no kwemerera Imana ngo abe ariyo itwiyoborera bitanga ibyishimo. Mariya wari intamenyekana, amasekuruza yose aririmba ko ari umuhire kuko yamenye kubaha Imana no kuyibera imfura. Mariya ntiyaranzwe n’indimi ebyiri cyangwa se kujarajara nk’uko tubikora rimwe na rimwe, ahubwo yego ye yabaye yego maze ububasha bwa Nyirijuru bumwururukiraho. Ushobora byose yankoreye ibitangaza, izina rye ni ritagatifu. Ninde utibona muri iri bango ry’iki gisingizo cya Bikiramariya?


text:
BIBILIYA IHINDURA IMIBEREHO Y’ABANTU
Bibiliya ihindura imibereho y’abantu
IGIHE YAVUKIYE: 1960
IGIHUGU: FINILANDE
KERA: NARI UMUCURANZI W’INDIRIMBO Z’AKAHEBWE
IBYAMBAYEHO:
Narerewe mu mugi ukennye wa Turku uri ku nkombe z’inyanja. Kubera ko data yari umuhanga mu mukino w’iteramakofe, jye na murumuna wanjye twahise dukunda uwo mukino. Iyo nabaga ndi ku ishuri maze hakagira unyiyenzaho, akenshi nahitaga mukubita. Maze kuba ingimbi, nahise nifatanya n’agatsiko k’insoresore z’abanyarugomo, ibyo bituma ndushaho kwishora mu bikorwa by’urugomo. Naje no kujya mu itsinda ry’abacuranzi b’indirimbo z’akahebwe, ari na bwo nahigiye kuba umucuranzi w’icyamamare w’indirimbo z’injyana ya roke.
Nashatse ingoma, maze nshinga itsinda ry’abaririmbyi. Bidatinze, naje kuba umucuranzi ukomeye w’iryo tsinda. Iyo nabaga ndi kuri podiyumu, naririmbaga meze nk’umusazi. Jye na bagenzi banjye twaramenyekanye cyane kuko twabaga tumeze nk’abasazi kandi dusa n’abanyamahane. Twatangiye gucurangira mu bitaramo birimo abantu benshi cyane. Twasohoye indirimbo nke, kandi iya nyuma yarakunzwe cyane. Mu mpera y’imyaka ya za 80, twerekeje muri Amerika kugira ngo tumenyekanishe itsinda ryacu. Twaririmbiye mu migi ya New York na Los Angeles, tunabonana n’impuguke mu muzika mbere yo gusubira muri Finilande.
Nubwo kuba muri iryo tsinda byanshimishaga, numvaga ntishimiye ubuzima. Nababazwaga n’umwuka wo kurushanwa n’ubugome warangaga abaririmbyi. Imibereho yanjye na yo yari iteye agahinda. Kubera ko numvaga ndi umuntu mubi, natinyaga umuriro utazima. Nasomye ibitabo bitandukanye by’amadini kugira ngo mbone ibisubizo by’ibibazo bimwe na bimwe nibazaga. Nanone nasenze Imana kenshi nyisaba kumfasha, nubwo numvaga ko ntashobora kuyishimisha.
UKO BIBILIYA YAHINDUYE IMIBEREHO YANJYE:
Kugira ngo mbone ikintunga nashatse akazi ku biro by’iposita by’iwacu. Umunsi umwe naje kubona ko umwe mu bakozi twakoranaga yari Umuhamya wa Yehova, maze mubaza ibibazo byinshi. Ibisubizo yampaga bishingiye ku Byanditswe kandi byumvikana neza, byatumye nemera ko anyigisha Bibiliya. Hashize ibyumweru bike atangiye kunyigisha, hari abantu batwemereye kudufasha gusohora indirimbo kandi byashoboraga gutuma alubumu yacu isohokera muri Amerika. Numvaga ayo ari amahirwe adasanzwe nari ngize mu buzima.
Nabwiye wa Muhamya wanyigishaga ko nifuzaga kubanza gusohora indi alubumu, nkabona gukurikiza amahame yo muri Bibiliya. Yanze kumfatira umwanzuro, ahubwo ansaba gusoma amagambo Yesu yavuze muri Matayo 6:24, agira hati “nta wushobora kuba umugaragu w’abatware babiri.” Nkimara gusobanukirwa ayo magambo ya Yesu, naguye mu kantu. Nyuma y’iminsi mike, uwanyigishaga Bibiliya na we yaratunguwe. Namubwiye ko nitandukanyije n’iryo tsinda bitewe n’uko nifuzaga gukurikira Yesu.
Nabonye ko Bibiliya ari nk’indorerwamo yanyerekaga inenge zanjye (Yakobo 1:22-25). Naje kubona ko burya nari umuntu mubi. Nari umwibone kandi ngakunda kurushanwa. Nagiraga imvugo itameshe, nkarwana, nkanywa itabi kandi nari umusinzi. Maze kubona ukuntu imibereho yanjye yari ihabanye cyane n’amahame ya Bibiliya, nagize agahinda kenshi. Icyakora nari niteguye guhinduka.—Abefeso 4:22-24.
“Data wo mu ijuru arangwa n’imbabazi, kandi yifuza komora ibikomere by’abihana bakareka ibyaha bakoze.”
Mu mizo ya mbere, nababajwe cyane n’ibibi nari narakoze. Ariko wa Muhamya wanyigishaga Bibiliya yaramfashije cyane. Yanyeretse icyo Bibiliya ivuga muri Yesaya 1:18, hagira hati “niyo ibyaha byanyu byaba bitukura, bizererana nk’urubura.” Uwo murongo wo muri Bibiliya hamwe n’indi, yanyemeje ko Data wo mu ijuru arangwa n’imbabazi, kandi ko yifuza komora ibikomere by’abihana bakareka ibyaha bakoze.
Maze kumenya Yehova no kumukunda, niyemeje kumwiyegurira (Zaburi 40:8). Nabatijwe mu mwaka wa 1992, mu ikoraniro mpuzamahanga ry’Abahamya ba Yehova ryabereye mu mugi wa St. Petersburg mu Burusiya.
UKO BYANGIRIYE AKAMARO:
Nungutse incuti nyancuti nyinshi kandi zisenga Yehova. Kuva icyo gihe twatangiye kujya ducuranga indirimbo ziyubashye maze tukishimira iyo mpano ituruka ku Mana (Yakobo 1:17). Impano yihariye nabonye ni umugore wanjye nkunda cyane witwa Kristina. Ni we dusangira akabisi n’agahiye kandi nkamubwira ibyanjye byose.
Ntekereza ko iyo ntaza kuba Umuhamya wa Yehova, mba narapfuye. Kera nahoranaga ibibazo bidashira, ariko ubu mfite ibyishimo kandi numva merewe neza.


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
5 Hanyuma y’ibyo habaye umunsi mukuru+ w’Abayahudi, maze Yesu arazamuka ajya i Yerusalemu.
2 I Yerusalemu, ku irembo ry’intama,+ hari ikidendezi cyitwaga Betesida mu giheburayo, cyari gifite amabaraza atanu akikijwe n’inkingi.
3 Muri ayo mabaraza hari haryamye abarwayi benshi, impumyi, ibirema n’abari bafite ingingo z’umubiri zanyunyutse.
4 ——
5 Aho hari umuntu wari umaze imyaka mirongo itatu n’umunani arwaye.
6 Yesu abonye uwo muntu aryamye kandi amenye ko yari amaze igihe kirekire+ arwaye, aramubaza ati “mbese urashaka gukira?”+
7 Uwo murwayi aramusubiza ati “Nyagasani, simfite umuntu wo kunshyira mu kidendezi iyo amazi yibirinduye, kandi iyo nje, undi antanga kumanukiramo.”
8 Yesu aramubwira ati “haguruka ufate ingobyi yawe ugende.”+
9 Uwo muntu ahita akira, maze afata ingobyi ye atangira kugenda.
Uwo munsi hari ku isabato.+
10 Hanyuma Abayahudi babwira uwo wari umaze gukira bati “ni ku Isabato, kandi amategeko+ ntiyemera ko utwara iyo ngobyi.”
11 Ariko arabasubiza ati “uwankijije ni we wambwiye ati ‘fata ingobyi yawe ugende.’”
12 Baramubaza bati “uwo muntu wakubwiye ngo ‘fata ingobyi yawe ugende’ ni nde?”
13 Ariko uwo mugabo wari wakijijwe ntiyari azi uwamukijije, kuko Yesu yari yigendeye kandi aho hakaba hari abantu benshi.
14 Nyuma y’ibyo, Yesu amusanga mu rusengero, aramubwira ati “dore wakize. Ntuzongere gukora icyaha, kugira ngo utazagerwaho n’ibirushijeho kuba bibi.”
15 Uwo muntu aragenda abwira Abayahudi ko ari Yesu wamukijije.
16 Nuko ibyo bituma Abayahudi batoteza+ Yesu, kuko yakoraga ibyo bintu ku Isabato.
17 Ariko arabasubiza ati “Data yakomeje gukora kugeza n’ubu, kandi nanjye nkomeza gukora.”+
18 Ngiyo impamvu yatumye Abayahudi barushaho gushaka kumwica,+ batamuziza gusa ko yicaga Isabato, ahubwo banamuhora ko yitaga Imana Se,+ bityo akigereranya+ n’Imana.
19 Yesu arabasubiza ati “ni ukuri, ni ukuri, ndababwira ko nta kintu na kimwe Umwana ashobora gukora yibwirije, keretse gusa icyo abonye Se akora,+ kuko ibyo Uwo akora ari byo n’Umwana akora.
20 Se akunda Umwana,+ akamwereka ibintu byose we ubwe akora, kandi azamwereka imirimo iruta iyi kugira ngo mutangare.+
21 Nk’uko Data azura abapfuye akabagira bazima,+ ni ko Umwana na we abo ashaka abagira bazima.+
22 Nta muntu n’umwe Data acira urubanza, ahubwo ibyo guca imanza byose yabihaye Umwana,+
23 kugira ngo bose bubahe Umwana+ nk’uko bubaha Se. Utubaha Umwana ntiyubaha na Se wamutumye.+
24 Ni ukuri, ni ukuri, ndababwira ko uwumva ijambo ryanjye kandi akizera uwantumye, ari we ufite ubuzima bw’iteka.+ Ntashyirwa mu rubanza, ahubwo yavuye mu rupfu ajya mu buzima.+
25 “Ni ukuri, ni ukuri, ndababwira ko igihe kigiye kugera, ndetse ubu cyageze, ubwo abapfuye+ bazumva ijwi+ ry’Umwana w’Imana, maze abazaba bararyumviye bakabaho.+
26 Nk’uko Data afite ubuzima muri we,+ ni na ko yahaye Umwana kugira ubuzima muri we.+
27 Yamuhaye ubutware bwo guca imanza,+ kuko ari Umwana w’umuntu.+
28 Ntimutangazwe n’ibyo, kuko igihe kigiye kugera, maze abari mu mva+ bose bakumva ijwi rye
29 bakavamo, abakoze ibyiza bakazukira guhabwa ubuzima,+ naho abakoze ibibi bakazukira gucirwa urubanza.+
30 Nta kintu na kimwe nshobora gukora nibwirije. Uko numvise ni ko nca urubanza, kandi urubanza nca ni urw’ukuri+ kuko ntaharanira ibyo nshaka, ahubwo mparanira ibyo uwantumye ashaka.+
31 “Niba ari jye jyenyine uhamya+ ibyanjye, ibyo mpamya si iby’ukuri.+
32 Hari undi uhamya ibyanjye, kandi nzi ko ibyo ahamya+ kuri jye ari ukuri.
33 Mwatumye abantu kuri Yohana, kandi yahamije ukuri.+
34 Icyakora sinishingikiriza ku buhamya bw’abantu, ahubwo ibyo mbivugiye kugira ngo mukizwe.+
35 Uwo muntu yari ameze nk’itara ryaka, rimurika, kandi mwamaze igihe gito mushaka kwishimira cyane umucyo we.+
36 Ariko mfite ibimpamya biruta ibyo Yohana yahamije. Imirimo Data yampaye gukora, ni ukuvuga imirimo nkora+ ubwayo, ihamya ko Data yantumye.
37 Nanone Data wantumye yahamije ibyanjye.+ Ntimwigeze kumva ijwi rye cyangwa ngo mubone isura ye.+
38 Ijambo rye ntiriguma muri mwe, kuko mutizeye uwo yatumye.
39 “Mushakashaka mu Byanditswe+ kuko mutekereza ko ari byo bizabahesha ubuzima bw’iteka; nyamara ibyo Byanditswe ni byo bimpamya.+
40 Ariko ntimushaka kuza aho ndi ngo mubone ubuzima.+
41 Sinemera icyubahiro giturutse ku bantu,+
42 ariko nzi neza ko mudakunda Imana mu mitima yanyu.+
43 Naje mu izina rya Data+ ntimwanyakira, ariko iyo hagira undi uza mu izina rye bwite, uwo muba mwaramwakiriye.
44 Mwakwizera mute kandi buri wese yishakira icyubahiro+ ahabwa na mugenzi we, mukaba mudashaka icyubahiro giturutse ku Mana yonyine?+
45 Ntimutekereze ko nzabarega kuri Data; hari ubarega, ari we Mose,+ uwo mwiringiye.
46 Koko rero, iyo mwemera Mose, nanjye muba mwaranyemeye, kuko uwo yanditse ibinyerekeyeho.+
47 Ariko se niba mutizera ibyo uwo+ yanditse, amagambo yanjye yo mwayizera mute?”
Yohereze
Yohereze
BIBILIYA-UBUHINDUZI BW'ISI NSHYA
Yohana 5
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ubwo hibukwaga Abatutsi bashyinguye ku rwibutso rwa Ntarama mu Bugesera ahahoze ari Kiliziya mbere ya Jenoside yakorewe abatutsi, Ntamfurayishyari Silas wari umusirikare mu ngabo za EX-FAR zahoze ari iza Perezida Habyarimana Juvenal, yatanze ubuhamya bw’uburyo yarokoye abatutsi 20 abahungisha mu Burundi, ndetse anagaragaza ko aterwa agahinda gakomeye no kuba yarakoreye igisirikare cyagize uruhare rukomeye mu kurimbura abatutsi kandi ari bo bakagombye kubarokora.
Atangira gutanga ubuhamya bwe bwakoze ku mutima ya benshi kuri iki Cyumweru tariki 9 Mata 2017, Ntamfurayishyari Silas, yaraturitse ararira, ari nako yavugaga amagambo agaragaramo ukwicuza gukomeye. Yagize ati: “Nakoreye igisirikare cyicaga abatutsi aho kubarokora.”
Ntamfurayishyari Silas, uri mu barinzi b’igihango ku rwego rw’igihugu, yavukiye mu Karere ka Musanze mu Ntara y’Amajyaruguru, ariko ubu atuye mu Karere ka Bugesera. Ubu afite imyaka 48, arubatse afite n’abana barindwi.
Uyu mugabo avuga ko yaje mu Bugesera agiye gushaka akazi kuko yari amaze kwemererwa kujya mu gisirikare akaba ariho yari aje gufatira amasomo y’igisirikare yaje no gutangira tariki ya 01 Mata 1990 mu kigo cya Gako.
Avuga ko yumvaga agiye mu gisirikare kizamufasha mu mibereho ye kandi ko azubahiriza inshingano ze mu mirimo ye. Gusa ngo yaje gutungurwa n’amasomo yasanze bigishwa kuko ngo bababwiraga ko umututsi aho ava akagera ari umwanzi w’igihugu, ari inyenzi ko ngo bagiye bohereza abana babo hanze kugirango bazaze batere u Rwanda, ibyo bakabibigisha bagamije kubashyiramo umutima w’urwango.
Mu mabwiriza bahawe harimo ay’uko umusirikare ugiranye ubucuti n’umututsi agomba gutakarizwa icyizere, kandi noneho uwashakaga umututsikazi we yabaga yishyize mu kaga gakomeye. Ababikoraga bajyaga kure nko mu misozi y’iwabo bakabikora rwihishwa.
Yagize ati: "Ubwo urugamba rwo kubohoza igihugu rwatangiraga, abasirikare benshi bahuye n’ingorane zikomeye aho bitwaga ibyitso maze dutangira kubabura buhoro buhoro ntitumenye irengero ryabo. Ni ukuvuga ko uwari afite inshuti ye y’umutunsi yari yamaze kuba icyitso ubwo nk’uwo yahuraga n’akaga gakomeye".
Uyu mugabo avuga ko ubwo bari mu kigo, bamwe mu basirikare baturukanye mu Majyaruguru batangiye kumubwira ko yamaze kwivanga n’abanyenduga (bari abatutsi) ko ngo atakiri umukiga mugenzi wabo. Ibi byaterwaga n’uko inshuti z’abasirikare yabanaga nabo byavugwaga ko ari abatutsi. Ibintu byatangiye kugenda nabi batangira kumukekakeka ariko ntibyagira imbaraga nyinshi kuko yakundaga gucisha macye.
Yakomeje avuga ko mu 1992, mu Bugesera hatangiye kugaragara ubwicanyi bukomeye aho abantu benshi bari bamaze kwicwa abandi bahungiraga kwa Padiri kuri paruwasi ya Ririma.
Iki gihe bamwohereje gukora uburinzi kuri iyi paruwasi ahari hahungiye ibihumbi by’abatutsi ariko biramukomerera cyane aho yari ahanganye na Konseye wa Segiteri ya Ririma washakaga kuhabavana agirango bajyanwe bicwe. Yakomeje gutsimbarara kugeza ubwo haje kuza imiryango iharanira kurengera ikiremwamuntu maze itangira gufashiriza abo bantu ahongaho, ibintu byatumye uwo Konseye agabanya igitutu maze arabareka.
Uyu mugabo Silas, yakomeje avuga urugamba runyuranye yagiye anyuramo aho yasangaga ibitero bitandukanye bifite abatutsi bigiye kwica maze akabatesha bakabareka.
Mu mwaka w’i 1993 uyu mugabo yarengeye abatutsi bari bafungiye mu Kigo cya gisirikare i Gako babashinja gutega gerenade imodoka ya tagisi y’umusirikare mukuru kandi bababeshyera kugirango bicwe.
Yagize ati “Nageze aho bari bafungiye mu kasho nsanga hafungiwemo abagabo bakubiswe, bafite ibikomere byinshi, abantu ari intere, barishwe n’inzara, byari ibintu bikomeye... Uwo munsi kuko ari njye wari wabaye chef de poste, nagerageje kubafasha uko nshobojwe muri iryo joro mbashakira kubona ibyo kurya no kunywa ndetse haza kuza n’umusirikare w’umu Ajida wari uvuye kunywa inzoga asa n’uwasinze, aza ashaka ko mbamuha, yari afite umujinya mwinshi kuko yanancyuriraga ko nanjye bavumbuye ko ndi icyitso, mbona ashaka kubica ndabamwima akomeza guhatiriza antuka cyane, ncisha macye mbona aragiye".
Abo bagabo bari bafungiwe aho ngaho na bo ngo baje kugobokwa n’imiryango irengera uburenganzira bwa muntu baza gufungurwa, gusa muri Jenoside yakorewe Abatutsi barishwe haza kurokoka umwe ubu ngo na we atuye mu Bugesera.
Uyu mugabo avuga ko bagenzi be batangiye kumwishisha kuko bari batangiye kumenya ibikorwa agenda akora byo gutabara no kurengera abatutsi ariko kuko atavugaga menshi ntibibe birebire cyane iminsi ikomeza kwicuma.
Uko Ntamfurayishyari Silas yarokoye abatutsi basaga 20 abahungishirije mu Burundi
Mu buhamya bwe agira ati: "Mu mwaka w’i 1994 ku itariki 06 Mata, ubwo indege ya Habyarimana yamaraga kuraswa, twatangiye kumva ibintu biturika i Kigali, dutangira kumva amakuru y’ibyitso byapfuye, amakuru ya bamwe mu bacuruzi bakomeye bishwe, noneho batangira kuza batubwira, batangira kutubaza twe ngo turi mu biki ko tutajya gufasha interahamwe gusahura mu Bugesera?... Byageze ku itariki 11, hari kuwa Mbere, twabonye abasirikare bakuru baza mu kigo batangira kutubwira bati abiteguye nibaze tujyane mu gitero cyo gusahura mu Bugesera i Nyamata. Naje kubonamo umusirikare umwe twasenganaga numva birambabaje cyane kuko yari umusirikare w’umukirisitu twasenganaga. Gusa ubugome abasirikare bari barigishijwe nibwo bwatumye n’abasengaga babivamo bafatikanya n’abandi kwica.”
Ngo abasirikare bajyaga mu biturage bakica abantu bagaruka mu kigo ngo bakivuga imyato y’Abatutsi bishe. Avuga ko iyo hagira abasirikare bacye bahaguruka bakarwanya ubu bwicanyi, ibyabaye mu Bugesera bitari gushoboka. Gusa byose byatewe n’ubugome bari barigishijwe cyane ko amabwiriza yose bahabwaga yari ayo guhiga bukware no kwica umututsi aho ava akagera.
Avuga ko uwo munsi tariki ya 11 ari bwo hapfuye abatutsi benshi cyane, ndetse ko aribwo habaye igitero bari bise icyo gusahura. Silas yaje kwicara abona ko ibirimo gukorwa bimurenze ashaka icyo yakora byibura ngo arebe ko hari bacye bashoboka yarokora.
Uyu mugabo yaje kwegera umusirikare bakoranaga ariko watahaga hanze y’ikigo bakaba baranasenganaga, amusaba ko umututsi yaba azi aho yihishe cyangwa undi wese azabona yazamubwira agashaka uburyo amutabara.
Avuga ko yaje kubona umwana umwe amuraza mu rugo rwa wa musirikare, nyuma aza kuhamukura mu gitondo cya kare yanga ko bashobora kumwica, ahita amwimurira mu rundi rugo i Mayange mu muryango bagira icyo bapfana.
Akomeza avuga ko yabonye ko uwo mwana ashobora kuzahapfira, afata umwanzuro wo kumujyana i Burundi. Mbere yo kugenda yongeye gusaba wa musirikare mugenzi we ko niba hari abandi batutsi yabona ngo na bo abajyane hamwe n’uwo mwana. Tariki ya 13 Mata ngo yaje kubona abandi 18, biyongera kuri wa mwana, we n’undi musirikare umwe babajyana i Burundi barokoka batyo.
Ku wa 16 Mata, avuye i Burundi ngo yahuye n’interahamwe zimereye nabi umukecuru wari uhetse umwana zishaka kumwica, ababwira kureka kwica uwo mukecuru ngo hato batiyanduriza ubusa, azisaba ko bamumuha ababeshya ko aza kumwiyicira, baramumuha maze ngo aramufata agenda amubwira nabi cyane kugirango agaragaze ko amurakariye koko, maze amucisha mu gihuru birangira na we amwambukije umupaka amujyana i Burundi.
Silas avuga ko tariki 17 aribwo yagarutse mu kigo, akinjira umusirikare umwe w’inshuti ye ahita amubwira ko ibye byamenyekanye ko ahungisha abatutsi. Akomeza avuga ko uwo musirikare yamusabye ko acika bataramubona ngo bamwice, ni uko ngo hahita haza undi nawe amubwira ko nibamubona bamwica maze ahita akoresha uko ashoboye aratoroka maze agenda yihishahisha abona ageze mu Burundi abayo mu buhungiro, kuburyo yahungutse abasirikare b’Inkotanyi bamaze gufata u Bugesera.
Ngo ageze mu Rwanda, Inkotanyi zamwakiriye neza, ndetse bahita banamwinjiza mu ngabo, afatanya na zo urugamba, aho yaje kuva mu gisirikare mu mwaka w’1998. Kubera amateka mabi u Rwanda rwanyuzemo, uyu mugabo avuga ko bitamwemereye ko yiga ngo arangize, ahubwo ngo yaje kwiga nyuma ubu yarangije amashuri yisumbuye mu mwaka wa 2016. Ntamfurayishyari Silas asoza ubuhamya bwe avuga ko kugeza ubu agiterwa agahinda ko kuba yarabaye mu gisirikare cyagize uruhare mu kwica abatutsi.
Ntamfurayishyari Silas, ubwo yatangira gutanga ubuhamya bwe kwihangana byamunaniye araturika ararira


text:
Ifumbire ikorwa iturutse ku myanda iva bihingwa no ku nyamaswa. Yongera uburumbuke bw’ubutaka bufasha imyerere y’ibihingwa. Ibikoresho bakoramo ifumbire ni: ibyatsi bibi, imyanda yo mu rugo, imyanda iva ku nkoko, n’ibindi. Hari ubwoko 3 bw’ifumbire:
- Ifumbire y’icyatsi
- Iyo mu murima
- Imborera
- Guhinga ibihingwa bikenera ifumbire y’icyatsi(ibiribwa n’ibitaribwa)
- Reka ibihingwa bikure neza
- Kuvanga ifumbire n’ubutaka
- Kuvanga imyanda y’amatungo n’ibiba bishasha mu kiraro
- Ugenda ubihindura kenshi
- Ushyiramo amazi iyo byumye
- Vanga n’ubutaka
Icyitonderwa: Igihe kuva ufata imyanda y’amatunga ku geza ubonye ifumbire, iterwa n’ubwoko amatungo. Ifumbire iva ku nkoko iyo ivanzemo ibibarizo, imara ibyumweru 7.
Uko ifumbire y’imborera ikorwa:
- Fata ahantu ha metero 4 kuri 4
- Zengurutsaho amahango ane
- Shyiramo imyanda yaboze. Shyiramo indi myanda y’ibihingwa ivanze ikasemo uduce twa santimetero 25.
- Shyiramo imyanda iva ku matungo. Iyi myanda yongera kubora kw’indi myanda.
- Vangamo ukoresheje agati. Komeza ugerekeranye ugeze kuri metro 1.2.
- Pfundikizaho ubutaka usukeho n’amazi.
- Shyiramo agate hagati .
- mu minsi 4 ukoze iyo fumbire, reba niba birimo kubora. Kuramo ka gati urebe nusanga gashyushye kandi gatose umenye ko udusimba dutuma bibora twagezemo. Iyo agtwe gakonje kandi kakaba kumye, ingarani yawe ugomba kongera kuyubaka.
- Senya ingarani yawe nyuma y’ukwezi urebe uburyo bibora.
- Ongera ukundi kwezi.
- Ifumbire izaba ibonetse yo gukoreshwa nyuma y’ibyumweru icumi cyangwa kumi na bibiri.


text:
Karoti zitetswe ku myuka
Bumwe mu buryo bwo guteka imboga neza ntiwangize intungamubiri zazo ni ukuziteka ku mwuka. Tugiye kubagezaho uburyo bworoshey wateka karoti ku mwuka.
Ibikoresho
- Karoti 5 nini
- Ikiyiko cya vinaigre
- Amavuta ibiyiko 2
- Tungurusumu dusate 5
- Umunyu na poivre
Uko bikorwa
- Ronga karoti zikiri nshya uzikatemo utuzeru
- Zishyire mu isafuriya ikomeye idashiririza vuba upfundikire washyizemo umunyu
- Tereka ku ziko zibire ( zibyara amazi yazo zikabira). Zirekereho iminota 10
- Vanga amavuta, persil, vinaigre na poivre
- Kuraho karoti usukemo urwo ruvange wakoze
- Bivange buhoro buhoro kugirango udashwanyuza karoti
- Wazigabura zishyushye cyangwa ukabanza kuzishyira muri frigo ukazikoresha zikonje
Gracieuse Uwadata


text:
Twanakwibaza mu bundi buryo tuti "Mbese Imana ibaho ?" Abantu bake cyane nibo bajya bibaza niba Yesu Kristo yarabayeho. Muri rusange usanga abantu bemera ko rwose Yesu Kristo yabayeho muri Isiraheli hakaba hashize imyaka 2000. Impaka zivuka iyo batangiye gushaka kumenya umwirondoro we wuzuye.
Twanakwibaza mu bundi buryo tuti "Mbese Imana ibaho ?" Abantu bake cyane nibo bajya bibaza niba Yesu Kristo yarabayeho. Muri rusange usanga abantu bemera ko rwose Yesu Kristo yabayeho muri Isiraheli hakaba hashize imyaka 2000. Impaka zivuka iyo batangiye gushaka kumenya umwirondoro we wuzuye.
Hafi buri torero ryose rikomeye usanga ryigisha ko Yesu yari umuhanuzi cyangwa umwigisha mwiza cyangwa umuntu witangiye Imana. Ikibazo rero ni uko Bibiliya itubwira ko Yesu yari arenze kure kuba umuhanuzi, akarenga kuba umwigisha mwiza akanarenga kuba n’umuntu witangiye Imana.
C.S Lewis mu gitabo cye Mere Christianity yandika ibi bikurikira : "Aha ndimo ndagerageza kubuza uwo ari we wese ibinyabasazi abantu bakunze kuvuga kuri Yesu Kristo : ’Niteguye kwemera Yesu nk’umwigisha ku byerekeye imyitwarire y’abantu, ariko sinemera ibyo yavuze ko ari Imana. Icyo ni ikintu tutagomba kuvuga.
Umugabo wari umuntu usanzwe kandi akavuga bimwe mu byo Yesu yavuze ntabwo yaba ari umwigisha w’umuhanga mu bijyanye n’imyitwarire. Yaba ari umuntu utagira ubwenge -ku rugero rw’umuntu wakwiyita igi ritogosheje-cyangwa se akaba yagereranywa na shetani yo mu muriro.
Ugomba guhitamo. Niba se uyu muntu yari, na n’ubu akaba akiri Umwana w’Imana, bitaba ibyo akaba umusazi cyangwa ikindi kirenze umusazi. Wamucecekesha umwita umusazi, ushobora kumucira amacandwe cyangwa ukamwica nk’umudayimoni ; cyangwa se ukamupfukamira ukamwita Nyagasani Imana. Ariko reka tureke kumupfobya yari koko umwigisha w’umuhanga. Ntiyigeze Abitwemerera. Nta n’ibyo agamije kutwemerera."
None se, Yesu yavugaga ko ari nde ? Bibiliya itubwira ko ari nde ? Reka mbere na mbere turebe amagambo Yesu yavuze muri Yohana 10:30, "Jye na Data turi umwe."
Ubisomye rimwe ntiwahita ubyumva asa nk’aho atavuze ko ari Imana. Nyamara urebe uko Abayuda babyakiriye, "Ku bw’imirimo myiza ntitugutera amabuye, ahubwo tuguhora kwigereranya, kuko uri umuntu ukigira Imana’" (Yohana 10:33).
Abayuda bumvise ko amagambo Yesu avuze yiyise Imana. Mu bice bikurikiyeho, Yesu ntiyakosoye ngo yisobanure ati, "Sinigeze mvuga ko ndi Imana." Ibyo birerekana ku mugaragaro ko Yesu yavuze ko ari Imana igihe yagiraga ati "Jye na Data turi umwe" (Yohana 10:30). Yohana 8:58 aduha urundi rugero aho Yesu asubiza ati : ’"Ni ukuri, ni ukuri, ndababwira yuko Abrahamu ataravuka, ndiho.’"
None aho kumusubiza Abayuda batora amabuye ngo bamutere (Yohana 8:59). Amagambo ya Yesu yivuga ubwe ati "Ndi" twayasanisha ku buryo bwa hafi n’ayo mu Isezerano rya Kera aho baba bavuga izina ry’Imana (Kuva 3:14). Kuki Abayuda bari gushaka kongera kumutera amabuye niba nta kintu yari avuze bafata nk’igitutsi, tubivuze uko biteye, gutangaza ko ari Imana ?
Yohana 1:1 agira ati "Jambo yari Imana." Yohana 1:14 arongera ati "Jambo uwo yabaye umuntu abana natwe" Ibi biratwereka ku buryo bugaragara ko Yesu ari Imana yigize umuntu. Toma intumwa ya Yesu yaravuze ati, "Mwami wanjye, kandi Mana Yanjye" (Yohana 20:28). Yesu ntamukosora. Pawulo intumwa abwira Yesu ati, "...We Mana yacu y’Igihangange akaba n’Umukiza wacu." Petero intumwa na we yavuze ibisa na byo, "...Yesu Kristo, ari we Mana yacu n’Umukiza wacu " (2 Petero 1:1). Imana Data na yo ni yo muhamya w’inkomoko ya Yesu yuzuye,"Naho umwana wayo iramubwira iti, ’Mana, intebe yawe y’ubwami ihoraho iteka umuryango wawe uwuyoborana ubutabera.
Mu Isezerano rya kera bahanura ko Yesu ari Imana, "Nuko umwana yatuvukiye, duhawe umwana w’umuhungu, ubutware buzaba ku bitugu bye. Azitwa igitangaza, Umujyanama, Imana ikomeye, Data wa twese Uhoraho, Umwami w’amahoro" (Yesaya 9:5).
None rero, nk’uko C.S Lewis abihamya, kwemera Yesu ko ari umwigisha mwiza ntabwo ari ibyo guhitamo. Yesu ku buryo bugaragara kandi ntawabihakana yavuze ko ari Imana. Niba atari Imana, ubwo rero yaba ari umushukanyi, na mbere hose ntabe umuhanuzi, ntabe umwigisha mwiza, ntabe n’umuntu wihebeye Imana. Mu kugerageza gusobanura amagambo ya Yesu, "abahanga" bo mu bihe tugezemo bavuga "amateka y’ukuri ya Yesu" Ntacyo bavuga ku byo Bibiliya imuvugaho.
Twumva se turi bande byatuma dutinyuka kujya impaka n’Imana ku byerekeye ibyo Yesu yavuze n’ibyo atavuze ? Ni gute uwo "muhanga "hagati ye na Yesu hakaba hari imyaka ibihumbi bibiri yamenya neza ibyo Yesu yavuze n’ibyo atavuze kurusha ababanye na we, bamuyobotse kandi Yesu ubwe yiyigishirije” (Yohana 14:26) ?
Ni kuki ikibazo cy’inkomoko nyakuri ya Yesu ari ingenzi ? Kuki ari ngombwa kumenya niba Yesu yari Imana cyangwa niba atari yo. Impamvu y’ingenzi iruta izindi yemeza ko Yesu ari Imana nuko iyo ataba Imana urupfu rwe ntirwari kuba ruhagije rwonyine ngo rube ikiguzi cy’ibyaha by’isi nzima (1 Yohana 2:2). Imana yonyine niyo ifite ubushobozi bwo kwishyura kiriya cyaha gihoraho (Abaroma 5:8 ; 2 Abakorinto 5:21).
Yesu iyo ataza kuba Imana ntiyari kutwishyurira umwenda. Yesu yagombaga kuba umuntu kugira ngo abashe gupfa. Agakiza kaboneka gusa mu kwemera Yesu Kristo. Yesu kuba Imana ni byo bituma ari we nzira yonyine itugeza ku gakiza. Yesu kuba ari Imana ni yo mpamvu atubwira ati, "Ni jye Nzira n’Ukuri n’Ubugingo : nta wujya kwa Data ntamujyanyeyo” (Yohana 14:6).
Ndacyayisenga Fred
Ibitekerezo
Ndashaka gurushaho kubaka ubwoko bw'Imana, mbakomeza kugirango mudateraganwa n'imiraba y'aba bigisha b'ibinyoma bahanuwe ko bazaza BAPFOBYA YESU KRISTO, ( 2Pet.2:1 / Yuda.1:4 ) none bakaba bamaze kuba benshi cyane. Ndabahugura nka benedata mbamenyesha ko Yesu ATIRARIRAGA, atashakaga KWIGIRA IGIHANGANGE, ubwo ubwe yavugaga ko NTAWE UZI UMWIRONDORO WE keretse Data, ko nta uzi isano afitanye na SE, uretse ABIHISHURIWE NA YESU wenyine. (Luka.10:22) Bityo rero aba bigisha bahakana ku mugaragaro ko Umwirondoro wa Yesu UHISHWE, kandi ubwe yarabyivugiye mu magambo yumvikana neza, NI IGIHAMYA SIMUSIGA KO BATAZI YESU UWO ARI WE BY'UKURI, kuko Yesu atabahishuriye umwirondoro we. Ese yawubahishurira gute BATANEMERA KO UHISHWE?! Bityo rero umwirondoro wa Yesu basobanura SI WO, kuko atari Yesu wawubahishuriye nk'uko n'abo babyemeza. Bagerageje kugerekeranya imirongo ya Bibiliya, bakeka ko bamenya Yesu bamumenyeshejwe N'INYUGUTI GUSA, ariko NTIBISHOBOKA. Yesu ubwe atagufashije, ngo aguhishurire UBUSOBANURO NYABWO BW'IZO NYUGUTI , uzumva nabi ukayoba, ugatangira GUPFOBYA YESU, bityo ukaba ugiye mu bigisha b'ibinyoma bahanuwe muri 2Pet.2:1 na Yuda.1:4 Impamvu umwirondoro wa Yesu ugoye cyane gusobanura n'uko Ibyanditswe bivugaho Yesu IBINTU 3, kandi byose tukaba tugomba kubyemera: UTEMERA KIMWE MURI BYO ABA ATEYE ISHOTI IJAMBO RY'IMANA, bityo akaba agiye MU BIGISHA B'IBINYOMA. Ibyanditswe byera bivuga ko Yesu: .1. Ari UMWANA W'UMUNTU: (Mat.16:13) .2.Ari UMWANA W'IMANA. ( Mat.16:16) .3. Ari IMANA. ( Yesaya.9:5 / Mat.1:23 / Yoh.1:1 / Yoh.14:7-9 / Yoh.20:28-29 / Abaroma.9:5 / Abaheb.1:8 / Abaheb.1:10-12 / Abaheb.3:3-4 / Ibyahishuwe.22:13-16,20 ...) Iyo ufashe Yesu nk'Umwana w'umuntu GUSA, ibye biba byoroshye cyane kubisobanura. Nta bwiru buba burimo. Iyo ufashe Yesu nk'Umwana w'Imana GUSA, ibye nanone biba byoroshye cyane gusobanura. Iyo ufashe Yesu nk'Imana, ibya Yesu niho noneho bigorera gusobanura bikaba ubwiru buhishwe, BUHISHURWA NA YESU wenyine. Mu Abaheb.5:11, Pawulo avuga kuri Yesu yagize ati : « Tumufiteho byinshi byo kuvuga kandi BIRUHIJE GUSOBANURWA...» Nibyo, ibya Yesu BIRUHIJE rwose Gusobanurwa, kuko bitoroshye gusobanura ukuntu Yesu ari Umwana W'umuntu, akaba n'Umwana w'Imana akaba n'Imana! NTA MUHANGA n'umwe wo kw'isi washobora gusobanura ibi bintu, ariko ABO YESU YABIHISHURIYE BARABIZI RWOSE. Dore icyo Yesu yabivuzeho : Luka.10:21-22:(Bibiliya y'Abahamya) « Muri ako kanya agira ibyishimo bisaze biturutse k'umwuka wera, maze aravuga ati: ndagusingiriza mu ruhame data Mwami w'ijuru n'Isi kuko ibi bintu WABIHISHE ABANYABWENGE n'abahanga ubyitondeye UKABIHISHURIRA abana bato... Kandi NTA WUZI Uwo Umwana ari we keretse Data wenyine, nta n'uzi uwo Data ari we keretse Umwana wenyine n'uwo Umwana ashatse KUMUHISHURIRA.» Niba utanabisobanukiwe nyamuneka NTUKABIPINGE. Ahubwo vuga uti Amen. Yesu ni Umwana w'Umuntu: AMEN. Yesu ni Umwana w'Imana : AMEN. Yesu ni Imana : AMEN. Niba Ibyanditswe bivuga ko Yesu ari Imana mu mirongo myinshi cyane naberetse, ukanga kubyemera ngo n'uko utabisobanukiwe, UKANABIRWANYA n'imbaraga zawe zose: URATERA IMIGERI KU MIHUNDA, KU NCINGE, KU MPINDU. Yesu uwo urwanya, uhakana, UPFOBYA, uzabona uwo ari we utagishoboye kwihana. Kanda hano umusubize
Ndagira inama umuntu wese udashaka kuzarimbuka, ko yakwirinda iyi nyigisho IPFOBYA YESU. Imana kuko izi byose, ( mu itangiriro IBONA IHEREZO: Yesaya.46:10) Yabonye UBUYOBE bwose bwari kuzaza MU ITORERO ryayo, maze itanga UBUHANUZI buburira ubwoko bwayo, kugira ngo buzirinde ABO BIGISHA B'IBINYOMA. Ese hari ubuhanuzi bwatanzwe buvuga ko hari Abigisha bari kuyoba Bagaha YESU Icyubahiro KIRENZE? Ntabwo rwose. Ese hari UBUHANUZI Imana yatanze buvuga ko hari kuza Abigisha BAPFOBYA YESU, BAMUHA AGACIRO GAKE, BAMUHAKANA? YEGO RWOSE abo bigisha bapfobya Yesu, barahanuwe KO BARI KUZAZA. Dusome: 2Petero.2:1: « Ariko nk'uko hariho Abahanuzi b'ibinyoma badutse mu bwoko bw'abisiraheli, ni ko no muri mwe HAZABAHO ABIGISHA B'IBINYOMA, bazazana rwihereranwa inyigisho zirema ibice,... Ndetse BAZIHAKANA NA SHEBUJA WABACUNGUYE bizanire kurimbuka gutebutse.» Yuda.1:4: «...ni abantu batubaha Imana, bahindura ubuntu bw'Imana yacu isoni nke BAKIHAKANA YESU KRISTO, ari we wenyine Databuja n'Umwami wacu.» >> KWIHAKANA muri Bibiliya z'icyongereza handitse TO DENY. Ubusobanuro nyakuri bwa TO DENY ni GUPFOBYA,bisobanura GUHA IKINTU AGACIRO GAKE CYANE. ESE ABO BIGISHA BAPFOBYA YESU BARAJE NK'UKO BYARI BYARAHANUWE? cga Ubuhanuzi bw'Imana bwabaye Ikinyoma? >> Imana ntiyatubeshye abo bigisha b'ibinyoma BAPFOBYA YESU BARAJE RWOSE, ngaba turababona ku Imirasire.com. Uwo bazayobya nawe akayoboka inyigisho ZIPFOBYA YESU ntazarenganye Imana, kuko yatanze UBUHANUZI BWUMVIKANA NEZA, butuburira ngo tuzirinde Abo BIGISHA B'IBINYOMA bari kuzaza BAHAKANA (BAPFOBYA) Yesu Kristo , bifashishije Ibyanditswe. ESE NIBA BURIYA BUHANUZI ABO BUVUGA ATARI ABA TUBONA HANO KU IMIRASIRE.COM, NONE ABO BUVUGA NI BANDE? Kanda hano umusubize
abantu mwanze ukuri muzakomeza kurindagirira mumwijima niba bibiriya imwita Imana ntakindi gikwiye kongerwaho akanwa kose gakwiye kuzibwa kd uwongeraho cg akagabanyaho bibiriya ubwayo yavuze ko ntamugabane ateze kubugingo buhoraho.kd abantu bikigihe nabo ntaho bataniye nabayuda bakera bamubambye bavugango yiyita Imana kd ari umuntu. namwe muvuga ibi ngo si Imana abaye ari mwisi akabisubiramo nkuko yagiye abyivugaho kenshi nkuko uwatanze isomo yabigaragaje mumirongo myinshi yabibiriya namwe mwamutera amabuye cg mukamubamba nkuko abakera babignje Kanda hano umusubize
wow !!!ibyo ni ukuri rwose bamwihakana Kanda hano umusubize
REKA MBAZE MWESE ABASOMA IZI COMMENTS: Dusome: Luka.10:22: Muri Bibiliya Ntagatifu : «...kandi NTAWE UZI MWANA UWO ARI WE, keretse Data, nta n'uzi Data uwo ari we keretse Mwana, n'Uwo Mwana ashatse KUMUHISHURIRA.» Muri Bibiliya y'Abahamya: «...kandi NTA WUZI UWO UMWANA ARI WE, keretse Data, Kandi nta wuzi Data uwo ari we, keretse Umwana, N’Uwo Umwana ashatse KUMUHISHURIRA.» >> Ese ibi byanditswe byerekana KO UMWIRONDORO W'UMWANA UHISHWE ? Ese ibi byanditswe byerekana ko ISANO IRI HAGATI y'Umwana w'Imana na Data IHISHWE ? Ese ko Yesu ubwe yivugira ko NTAWAMENYA UMWANA UWO ARI WE, URETSE ABIHISHURIWE N'UMWANA, ubwo koko ntiyerekanaga y'uko UMWIRONDORO WE URIMO IBANGA RIKOMEYE ? Ese ubundi GUHISHURWA bisobanuye iki ? Ese IGIHISHURWA S'uko KIBA GIHISHWE ? Ese WAHISHURA IKINTU KIDAHISHWE ? Ese ku batemera ko Umwirondoro w'Umwana UHISHWE, buriya Yesu avuga ariya magambo yo muri Luka.10:22 YASHAKAGA KUVUGA IKI ? Ese koko niba Umwirondoro w'Umwana UHISHWE, nk'uko twabisomye, ubwo abakurikira IYI MYUMVIRE Y'ABASILAMU, N'ABAHAMYA ntibayoba ? Ese Abasilamu n'Abahamya nibo Yesu YAHISHURIYE UMWIRONDORO WE ? ( Ku bashaka kumenya neza UWO UMWANA ARI WE BY'UKURI, mfite inyigisho ndende Isobanura neza UMWIRONDORO NYAKURI WA YESU. Iyo nyigisho isubiza biriya bibazo byose Abasilamu n'Abahamya babaza Ndetse n'ibisobanuro nyakuri by'iriya mirongo batanga : Yoh.14:28 / Abakolos.1:14-15 , .... Uyishaka nayimwoherereza kuri WhatsApp. Nimero yanjye ni 0727222925 ) Kanda hano umusubize
Ndabashimiye mwese abatanze ibisobanuro kuri iyi nkuru,nshimira numunyamakuru wayiteguye.mubyukuri nemera imana .nishimiye cyane ubusobanuro butandukanye hifashishijwe imirongo ya bible,ubusanzwe ntabwo nsobanukiwe bible,ariko nku rikije ibyo mwanditse menye neza yuko hari imana fether hakaba na yesu umwana wayo kandi ntibareshya. Nkunda impaka zigamije gusibanura bible kuko nibura zituma haricyo nkuramo.imana ibahe umugisha,murakoze Kanda hano umusubize
Kristo na Data wa twese nta wuruta undi bose barangana kandi baranareshya kuko kristo ubwe yivugiye ko we na Data ari umwe rero ntabwo baba umwe batareshya Kanda hano umusubize
slt a tous les monde. haricyo nashobora gushyikiriza gatoyi" nkubitiyeho nimpanuro. Ni mureke twemer ibyo bible itubwira hama tubiķre nkuko ibidusaba naho ibindi mubirekeraho. bible ubimeñye neza n'Ijambo, kdi ijambo ry'Imana muri Yohani6:44. cg 6:40. ibyo bindi musubize Amaso inyuma Kanda hano umusubize
ARIKO KUKI MUVUGA KO BIBLE ARI IJAMBO RYIMANA MUKABISHIMANGIRA MUKORESHEJE UMURONGO URI MURI BIBLE UBWAYO NONESE NKUBAZE URUMVA BIBLE YANDIKWA HARIHAGAMIJWE KWUMVISHA ISI KO ARI IJAMBO RYIMANA HANYUMA IGAHAKANA KO ATARIRYO NKENEYE UWANYEMEZA KO ARIJAMBO RYIMANA AKORESHEJE NIBURA IBINDI BITABO BITANDUKANYE NAYO Kanda hano umusubize
Muzovuga,Mwandike Ariko Yesu Ntabwo Ari Imana; Akarorero Harumwigishwa Wa Yesu yamubwiye Ati: Mwigisha Mwiza Nkoriki Ngoze Ndagwe Ubwami Budahe, Yesu Yamwishuye Ngo : Unyitiriki Mwiza ; Ntamwiza Abaho Atari Imana Kanda hano umusubize
ibyo uvuze ndabyemeye yesu ntabwo angana na YEHOVA. Kanda hano umusubize
Yesu n IMANA kuko kuva nambere yariho bisome muri jean 1:1 knd muvyaremwe vyose ntakintu nakimw kitaremwe nawe Kanda hano umusubize
Yego nibyo YESU yitwa imana.Ariko ntabwo areshya na se (his father).YESU yivugiye ko Imana imuruta (Yohana 14:28).Ubu se ko MUSA yitwa imana muli KUVA 7:1,tujye tumusenga?Bakubwiye ko hari igihe Bible ikoresha ijambo imana ishaka kuvuga umuntu ukora ibitangaza bikomeye. Nibyo koko YESU yaremye ibintu byose abitegetswe na SE,his father.Bisome muli Abaheburayo 1:1-3.Ariko na YESU ni ikiremwa cya mbere cy'imana (the first born of all creatures) nkuko tubisoma muli Abakolosayi 1:15.SE wa YESU witwa YEHOVA,niwe wenyine utararemwe. Kuki musoma Bible igice kimwe gusa?Mujye musoma n'indi mirongo,noneho muyihuze. Kanda hano umusubize
MUVYEMERA MWAREKA AZOGUMARIMANA NTACOMUZOHINDURA Kanda hano umusubize
Bavandimwe iyo ushakakumenya ukuri urakumenya,ntangazwa nuko bakemubantu batunvaneza amagambo yesuyavuze Akura urujijohagatiye n'Imana,ahoyabisobanuye,muri yohana 17:3,ati ubunibwobugingobuhoraho kobakumenyakwariwowemanayukuriyonyine, bakamenyan'uwowatumye ariweyesukiristu.none ariwowenayesu twemerende? Kanda hano umusubize
KURI BWANA NKOMATI GEORGE. Wasobanuye bihagije rwose. Ariko reka nkubaze ibibazo 2 gusa. Kandi ntunsubize NK'ABANYAPOLITIKI (nibo, aho gusubiza, bakwepa ibibazo). Ahubwo Unsubize udatandukiriye, ngo ukwepe ikibazo. * Dusome Luka.10:22: (Bibiliya y'Abahamya) «...kandi NTA WUZI UWO UMWANA ARI WE, keretse Data, Kandi nta wuzi Data uwo ari we, keretse Umwana, N'Uwo Umwana ashatse KUMUHISHURIRA.» IKIBAZO-1-: .Mbese UMWIRONDORO w'Umwana URAHISHWE, yego cg oya ? Mbese ISANO iri hagati y'Umwana na Data IRAHISHWE ? * Dusome: Abaheburayo.9:22: «...kandi amaraso atavuye, ntihabaho kubabarirwa ibyaha» Abaheburayo.9:16-17: «Iyo isezerano ryo kuraga ribonetse, hakwiriye kuboneka ibihamya ko UWARISEZERANIJE YAPFUYE. Isezerano ryo kuraga RISOHOZWA N'URUPFU RWA NYIRARYO RWONYINE, Kuko ritagira icyo rimara rwose, uwarisezeranije akiriho» IKIBAZO-2-: .Dukurikije ibi byanditswe tumaze gusoma, NI URUPFU RWANDE RWARI GUTANGIZA ISEZERANO ryo gucungurwa kwacu ? Ntegereje ibisubizo nihanganye. Kanda hano umusubize
Umwigishwa wa Yesu Kristo urambaza ibyo nawe uzi.IGISUBIZO CYA MBERE:Ntabwo ririya somo rivuga ko imana yitwa YEHOVA yaduhishe UMWIRONDORA w'umwana we,YESU.Nubwo ubyirengagiza nkana,uzi neza ko IMANA yaduhaye Bible kugirango tumenye ibintu byinshi tutari kumenya.Urugero,tuzi ko YESU ari "Ikiremwa cya mbere cy'imana" (the firts born of all creatures) nkuko tubisoma muli Colosians 1:15.Iyo imana itabitubwira,ntabwo twari kumenya ko YESU yaremwe.Nubwo aho musengera banga kubyemera.Uribuka ko ABAGATOLIKA baririmba ngo YESU yarabyawe ntiyaremwe!!! IGISUBIZO CYA KABIRI: Ni urupfu rwa YESU nkuko Bible ivuga.Yewe mucuti wanjye we,kuki buri gihe ushaka Philosophy gusa?Bible ivuga ko abantu baheranwa na philosophy,bakirengagiza UKURI nkana,itabemera.Ese hari icyo nakubwiye kitanditse muli Bible? Kanda hano umusubize
ESE LUKA10:22 NI FILOZOFIYA ? ESE ABAHEB.9:16-17 NI FILOZOFIYA ? Ibyo utemera mu ijambo ry'Imana UBYITA FILOZOFIYA ? Njye sinyoborwa na filozofiya, nyoborwa gusa n'ibyanditswe byera, BIDASOBANUWE N'UBWENGE BW'ABANTU, AHUBWO BISOBANUWE N'UMWUKA WERA uwo naherewe ubuntu, nywuheshejwe no kwizera Yesu Kristo. Kanda hano umusubize
NKUNDA IBITEKEREZO BIVUGA KUMANA CYANE NO KURI BIBILIYA REKA NKOMEZE NIBARIZE ESE KO MURI BIBILIYA HAROMO AHANDITSE NGO MANA YA ISAKA NA YAKOBO BISOBANUYE IKI? ESE KO HARI AHANDITSE NGO MANA YA ISRAHELI BYO BISOBANUYE IYIHE MANA? KUKI IBITABO BIMWE BYO MURI BIBILIYA BYEGEKA IMANA KUBANTU BAMWE CG KUBIHUGU BIMWE MANA YA ISAKA NA YAKOBO MANA YA ISRAEL!!! UBWO ABABANTU CG IBIBITABO BYO MURI BIBILIYA IMANA BYAVUGAGA NIMANA ISUMBA BYOSE CG NIMANAYABARIYA BANTU BWITE Kanda hano umusubize
Urakoze cyane GAGA we.Imana yabanje kwiyereka ABAYISIRAYERI,mbere yuko itwiyereka binyuze kuli YESU.Ni kimwe mu byamuzanye ku isi.Iyo ataza ntabwo twari kumenya imana.Imana yiretse ABAKURAMBERE ba ISRAEL aribo ABRAHAMU n'abahungu be ISAKA na YAKOBO (umwuzukuru wa Abrahamu).Menya ko ABAYAHUDI bose bakomoka kuri ABRAHAMU.Imana y'ABAYAHUDI yitwa YEHOVA.Ntabwo yitwa UWITEKA cyangwa NYAGASANI nkuko amadini menshi yigisha.Amazina dusanga muli Bible,urugero YESU,YOHANA,YOZEFU,MATAYO,etc...hafi ya yose ni amazina y'IGIHEBURAYO,ikirimi cy'abayahudi.Ndetse ntabwo YEHOVA bisobanura UWITEKA.Bisobanura ngo "Imana ikora icyo ishatse cyose,ituma bibaho".UWITEKA ni Title yerekana ko imana yahozeho,nta muntu wayiremye.Ntabwo ari izina bwite (proper name).Ariko YEHOVA ni izina bwite. Kanda hano umusubize
HARI IBINTU BINYOBERA KANDI BIKAMBABAZA KUBONA ABANTU IMANA YAHAYE UBWENGE BEMERA IBINTU BATABANJE GUTEKEREZA!!!!!!! MUNYUMVE NEZA NEMERA IMANA KANDI NDAYUBAHA MBERE YUKO NTANGA IGITEKEREZO CYANGE. REKA NIBARIZE, USIBYE ABANDITSI BANDITSE AMAGAMBO ARI MURI BIBILIYA HARI UNDI WATUBWIRA CG AKATWEMEZA UBURYO YESU ARI IMANA? ESE KO IBYO MURI BIBILIYA BYANDITSWE NABANTU MUSHINGIRA KUKI MUBYEMEZA KO ARI UKURI? ESE KO BIBILIYA IGIZWE NIBITABO BITANDUKANYE KANDI BYINSHI SI IKIMENYETSO KEREKANA KO ATARI IJAMBO RYIMANA AHUBWO ARI IKUSANYIRIZO CG IKUSANYA RYAKOZKUBITABO BYANDITSE NABAHANGA BENSHI BAGERAGEJE KUVUGA CG KWANDIKA KUMANA ESE NIBA YESU YARAJE MWISHUSHO YIMANA CG YARAJE NKIMANA KUKI NTAGITABO WE UBWE YANDITSE NKUMUNTU WIGITANGAZA WARI UJE KWISI IKINDI MBAZA KO MUVUGA NGO YESU YAPFIRIYE IBYAHA BYACU MBEGA YADUCUNGUYE KUKI TURIMO KUBONA IBYAHA BYINSHI NDETSE NDENGA KAMERE, IMPFU NYINSHI, GUSONZA INTAMBARA ,UBUSUMBANE, INZANGANO NIBINDI NTARONDOYE UBWO URUPFU RWE RWABA RWARAMARIYE IKI ABANTU NI ISI IKINDI MBAZA KO MUVUGA NGO YESU NI IMANA CG UMWANA WIMANA NKUKO BAMWE BABIVUGA UBWO MOHAMADI ISLAM YEMERA KANDI WEMERWA NUMUBARE MUNINI KWISI WA BA ISLAM WE YABA AHURIYEHE NIMANA UBWO NAWE NIMANA NONEHO IKINDI MBAZA KO TUZI KANDI TWEMERA KO IMANA ARIMWE RUKUMBI ABANTU MUVUGA KO YESU ARI IMANA MUBIKURAHE CG UBWO BUTATU BUTAGATIFU BUVAHE? AHA NDASHINGIRA KO IMANA IJYA KUREMA NTAHANTU YAVUZE NGO REKA TUREME IKINDI NIBARIZA KO HASHIZE IMYAKA MYINSHI CYANE ISI IBAYEHO CG DUTEGEREJE UWO YESU KO AZAZA KANDI TUKABA TUZI KO IMANA IDASUMBANYA URUKUNDO IKUNDA ABANA BAYO ABANTU BATEGEREJE YESU BUMVA KO UMUNTU WAVUTSE BWAMBERE MUMYAKA IBIHUMBI WAPFUYE UTEGEREJE KUZUKA YAZAZUKIRA RIMWE NINTUNGANE YAPFUYE EJO. ICYO NSHAKA KUVUGA NUKO TWEBWE ABANTU BANONE TWITEGE KUZUKIRA RIMWE NABANTU BAKERA CYANE? HABA HARIMO KWIKUNDA CYANE TUBYIFUZA GUTYO IKINDI MBAZA CYANYUMA GITUMA NIBAZA BYINSHI KO IMANA YAREMYE ISI NIJURU NIBIYIRIMO BYOSE IYI MIBUMBE TWUMVA YINDI YO YAREMWE NANDE CG IREMWA NANDE KUKO HARI IVUMBURWA NYUMA, CG KO IMANA ITAKORA IKIBI KUMUNTU KUKI YEMERA GUTSINDWA TUKABONA IBIBI BITUBAHO. MUMBABARIRE NTAGO NSOBANUKIWE IBINTU BYIMANA ARIKO UWAGIRA ICYO AVUGA KUGITEKEREZO CG KUBIBAZO BYANGE BYABA BYIZA AKORESHEJE UKO ABYUMVA PANA KUMBWIRA IBYANDITSWE NABANTU MURI BIBILIYA KUKO SINYEMERA NKIJAMBO RYIMANA Kanda hano umusubize
Nonese Gaga, wemera iki nk'Ijambo ry'Imana? Ese ubundi Imana yo urayemera? Ubwirwa n'iki se ko ibyo wibwira cyangwa ko uko ubitekereza ari ko kuri; cyane cyane ko kwibeshya ari ibintu byagera kuri buri wese? Kanda hano umusubize
NTANAKIMWE NEMERA NKARYO KEREKA IRINYIBWIRIYE, IMANA YO NDAYEMERA CYANE ARIKO SINYIZI KANDI NKEMERA KO NTANUMUNTU UYIZI IBYO NIBWIRA BYO SINEMEZA KO ARI UKURI CG ATARI UKURI KANDI KWEMERA IBIVUYE MUKANWA KUNDI MUNTU NKANGE BYANGORA NABYO KUBYEMERA(IBYEREKEYE IMANA) NEMERA KO UKURI KUMANA NTAWE UKUZI NTANUTEZE KUKUMENYA NDETSE NTANUWIGEZE KUKUMENYA Kanda hano umusubize
GAGA we,wabajije ibintu bigera ku icumi.Reka ngusubize muli make.Jye ndi Umuhamya wa Yehova.Nazengurutse amadini menshi nshakisha UKURI.Naje kwigana Bible n'abahamya,menya neza Bible.Reka mpere aho ushidikanya niba Bible yaranditswe n'imana.1.Reka nguhe urugero ruhagije rwerekana ko Bible ituruka ku Mana.Kugeza ejobundi,abahanga (scientists) bakekaga ko ISI ishashe (plate) kandi ko hari ikintu kiyifashe.Nyamara YESAYA na MUSA,banditse kera cyane science itari yaza,bavuga ko ISI imeze nk'umupira (spherical) kandi ko nta kintu kiyifashe.Nta wundi wabibabwiye uretse imana yacu YEHOVA.Ntabwo bari kubimenya kuko batize science kandi nta Telescope bagiraga.2.YESU nubwo yitwa imana,nkuko n'abandi bantu nka MUSA na PAWULO bitwa imana muli Bible,YESU ubwe yivugiye ko imana,his father,imuruta (Yohana 14:28).Bible ivuga ko YESU yaremwe.He is "the first born of all creatures" (Abakolosayi 1:15).Hali igihe Bible ikoresha ijambo imana ishaka kuvuga umuntu ukora ibitangaza bikomeye.3.Urabaza uti kuki YESU atanditse Bible.Menya ko YESU yavuze kandi agakora ibintu byinshi.Abantu babanye nawe,nibo bahamya kandi banditse ibyo yavuze.Ibyo birahagije.Ubu se ntiwemera president Habyarimana cyangwa Umwami RUDAHIGWA?Nyamara nta bitabo yanditse.4.Uti YESU yaducunguye gute?Yaradupfiriye kandi atwereka INZIRA tugomba kunyuramo kugirango dushimishe imana.Nibyo koko Billions/Miliyari nyinshi z'abantu bakora ibyo imana yanga.Abo banga kumvira imana,imana izabica ku Munsi w'Imperuka (Yeremiya 25:33),kugirango isi ihinduke Paradizo (2 Peter 3:13).Abapfuye bubaha imana,bazazuka ku Munsi w'imperuka (Yohana 6:40). 5.Uribaza kuli MUHAMADI wo muli ISLAM.Menya ko amadini menshi afite ABAHANUZI batavugwa muli Bible,kuko imana itabazi kandi itabemera.Nubwo utemera Bible,menya ko Bible yigisha ko "nta wundi muntu imana yaduhaye kugirango tuzabone agakiza (ubuzima bw'iteka).YESU yabyerekanye ubwo yazuraga abantu benshi,akagaburira abantu ibihumbi byinshi akoresheje utugati duke yatubuye,akagenda hejuru y'amazi,agahindura amazi VINO,etc...Ariko nujya kuri internet (Google),urasanga MUHAMADI yarakoze ibintu byinshi bibi,byerekana ko atatumwe n'imana.Yari umurwanyi (Warmonger) kandi agakunda abagore cyane.Mu gihe yapfaga,yari atunze abagore 9,udashyizemo abo baryamanaga bandi (concubines).Niba hari ikindi ukibaza,mbaza ndagusubiza. Kanda hano umusubize
URAKOZE CYANE GEORGE KANDI NDAGUSHIMIYE KUBISUBIZO UMPAYE GUSA SINYUZWE NAGATO KUKO UKORESHEJE IMIRONGO YO MURI BIBILIYA KANDI SINYEMERA!!!!!!! NONESE KANKUBAZE AKABAZO KAMWE KONYINE KUKO MFITE UMWANYA MUTO CYANE WO KWANDIKA HANO MWEBWE ABEMERA MWUMVA IMPERUKA IZABA RYARI KO YAVUZWE KUVA KERA KUGEZA NUBU MUKIYITUBWIRA, ESE UVUGA IKI KUBANTU BAGARAGAZA KO BASHOBOYE GUKORA IBITANGAZA NKIMANA KANDI ARI ABA PASITORO BIYITA ABA PROFET, APOSTLE, NIBINDI, URAKOZE NZONGERA NKUBAZE CG MBABAZE NUNSUBIZA Kanda hano umusubize
,ariko abantu barite ubwenge baratinyuka bakavuga NGO yesu n imana? Yohani 17'3 niho yesu yabwiyi abantu ati.,ubu nibwo bugingo buhiraho ko bakumenya ko ari wowe mana yonyine ,bakanamenya nuwo watumye ariwe yesu, none haba imana zigahe? Ikindi kibazo n igute abo bazungu batwigisha yesu ,atarigeze akadagirayo,na rimwe ko yesu yavukiye I Jerusalem muri Palestine y ikigihe,jye mbona Bible nyayo yarahindiwe, hagokorwa indi igamije kuyobya abantu. Kanda hano umusubize
Reka nawe ngusubize SHAFI we.Ni amadini y'ikinyoma yigisha ka hari imana data,imana mwana n'imana mwuka wera.Ngo imana ni UBUTATU.Ntabwo ari Bible ibyigisha.Nkuko nawe wabivuze,muli Yohana 17:3,YESU yavuze ko his father ariwe mana y'ukuri yonyine.Naho muli Yohana 14:28,YESU yigisha ko imana,his father imuruta.Nubwo hari aho Bible ivuga ko YESU yitwa imana,ni kimwe nuko muli KUVA 7:1 havuga ko MUSA yitwa imana.Hombi haba hashaka kuvuga "umuntu ukora ibitangaza bikomeye".Ariko yaba YESU cyangwa MUSA,ntabwo bareshya n'imana yacu,YEHOVA.YESU yarapfuye kandi nta mana ipfa.Ntabwo YESU yizuye,ahubwo ni YEHOVA wamuzuye (Ibyakozwe 2:32).Abigisha ko YESU angana na SE,nabo bazi ko babeshya,nubwo biyita abakozi b'imana.FReka ngukosore.Ntabwo YESU yavukiye i Yerusalemu ahubwo yavukiye i Bethlehem.Ntabwo Bible yahinduwe.Ushatse BIBLE ya kera cyane yo mu gihe cya YESU wayibona kandi ivuga kimwe n'iyo dufite. Ntabwo ari ABAZUNGU bigisha YESU.Jye nabanye nabo,abenshi ntibamwemera.Ni Bible itwigisha ibya YESU,nubwo aribo bayigejeje mu Rwanda.Yanditswe n'ABAYAHUDI. Kanda hano umusubize
hari ukubagikanya, ntabwo yesu ari Imana rwose. uriya mwanditsi yabivuze neza Kanda hano umusubize
arikowibukeko yavuze ati:uwuzonyihakana imbereyabantu nanjenzomwihakana imbere yadata ,mbega kohamaze kuvuka abantubenshi kwatawundi aravuka asanawe? Kanda hano umusubize
ni byo yesu kristo ni Imana ntakubishidikanyaho rwose. Kanda hano umusubize
muby'ukuri dukurikije ibyo yesu yivugiye si Imana ahubwo ni umwana w'Imana. Kanda hano umusubize
Ndasubiza wowe Jean Pierre.Nubwo YESU yitwa imana,ubwe yigishaga ko imana,son pere/his father amuruta (Yohana 14:28).Dore abandi bitwa imana muli Bible.MUSA (Kuva 7:1),PAWULO (Ibyakozwe 28:6),SATANI (2 Abakorinto 4:3,4),etc...Ndetse natwe abantu twitwa imana (Zaburi 82:6).Hari igihe Bible ikoresha ijambo imana ishaka kuvuga ubushobozi bukomeye dufite.Mujye musoma n'andi masomo avuga ko YESU atareshya n'imana.Ntimugasome Yohana 1:1 gusa.Ariya masomo mbahaye,ntabwo muba muyazi.Mujye mubanza mwige neza Bible. Kanda hano umusubize
Mwenedata NDACYAYISENGA FRED wanditse iki cyigisho, Imana iguhe umugisha wayo utagabanyije, kuko Kristo niwe tugomba kwamamaza. Nashimye ko mu cyigisho kigufi washoboye rwose gusobanura ibintu neza cyane. Ubutumwa butamamaza Kristo, ntabwo aba ari Ubutumwa bwa Gikristo. Kristo kandi ntitumwamamaza nk'Umwigisha mwiza gusa,ahubwo tumwamamaza NK'UKO YAHANUWE. Ese Yesu yahanuwe ko azaba ari nde? Yes.9:5: « N'uko umwana yatuvukiye duhawe umwana w'umuhungu, ubutware buzaba ku bitugu bye. Azitwa Igitangaza, umujyanama, IMANA IKOMEYE, DATA WA TWESE UHORAHO, Umwami w'amahoro. » Utemera ko Yesu ari IMANA IKOMEYE, DATA WA TWESE UHORAHO, kandi akavuga ko amwizera, aba abeshya. cga se yizera Yesu WUNDI utandukanye n'uwo Yesaya yahanuye. Kanda hano umusubize
Wowe witwa Umwigishwa wa Yesu Kristo.Aya masomo utanze,jya uyahuza n'andi menshi yerekana YESU uwo ariwe.Ntugashake amasomo wemera gusa,hanyuma ngo usige ayo utemera.Kuki utavuga ko YESU ubwe yivugiye ko imana imuruta (Yohana 14:28),kuki utavuze ko YESU ari umugaragu w'imana (Ibyakozwe 3:13),kuki utavuze ko YESU yigishaga ko SE/his father ariwe umubeshejeho (Yohana 6:57),kuki utavuze ko YESU atinya YEHOVA (Yesaya 11:1-3),kuki utavuze ko YESU yasengaga SE amwinginga (Abaheburayo 5:7),kuki utavuze ko YESU ari IMFURA MU BYAREMWE (Abakolosayi 1:15),kuki utavuze ko YESU yapfuye nyamara imana idashobora gupfa (Habakuk 1:12).kuki... kuki... kuki...,etc... Ntimukayobye abantu nimurangiza ngo mwiyita "abakozi b'imana".Ni gute wanyonga aya masomo 7 yose nguhaye?Mubikora mubishaka kandi Yehova azabibabaza ku Munsi w'Imperuka wegereje. Kanda hano umusubize
Iyi nyamdiko irimo ama contradictions menshi: niba hari abavuga ko Yesu ari Imana, none se, Imana iricwa? Ikabambwa ku musaraba? Ikajya ikuzimu ikahamara iminsi 3 ikazuka? Petero yarahamije ati: "Imana yazuye Yesu uwo, na twe twese turi abagabo bo guhamya ibyo." (Ibyakozwe 2:32). None se, Petero uwo uvuga ko Yesu ari Imana, kandi iyo Mana ikaba yari imaze kuzurwa nkuko uwo Petero akomeza abihamya (Ibyakozwe 2:36), iyo Mana iri mu ijuru yazuye iyo yindi yari imaze iminsi 3 ikuzimu, ibyo bintu byasobanuka bite? Muri iri somo kandi harimo amagambo Yesu avugamo "...Data...Data ..." None se niba Yesu ari Imana, Imana kandi irasubira ikagira na SE? Ikindi kandi, hariho ibindi byanditswe byinshi bitubwira ko hari ijwi ryagiye ryumvikana rivugira mu Ijuru riti: "uyu ni Umwana wanjye nkunda nkamwishimira, mumwumvire" (Matayo 3:17 na Matayo 17:5); None niba Yesu ari Imana, iryo jwi iryo, ryari irya nde? None se Imana ni ebyiri? Kenshi cyane, Yesu yarasengaga, akavuga ati: "...Data, ..." None se, niba Yesu ari Imana, uwo we yajyaga asenga buri munsi ni nde? Ni Imana ya 2? Yesu (Imana) yabaga ahamagara nde kandi mu masengesho ye ya buri munsi (Data)? Mu isyhamba rya Getsemani baza kumufata, Petero yararwanye ndetse aca ugutwi k'umusirikari. Mu magambo Yesu yamubwiye amwiyama cyane, harimo nk'aya ati: "...mbese wibwira ko ntashobora gusaba Data akanyoherereza Abamalayika..." (Matayo 26:53). None se, uwo washoboraga kohereza Abamalayika bo kurwanirira Yesu ni nde? None se niba Yesu ari Imana, Imana iri ku isi ikenera gute abayirwanirira kandi boherejwe n'indi Mana iri mu ijuru? Hanyuma mu Byahishuwe havugwamo ko Yesu yahagurutse, agatambuka agana aho Imana yari yicaye, agakura igitabo cyari gifatanishijwe ibimenyetso 7 by'ubushishi mu maboko y'Imana, agatangira kumena ibyo bimenyetso 7 (Ibyahishuwe 5:6-7). None se niba Yesu ari Imana, hakaba hari n'iyindi Mana yari ifite igitabo mu ntoki, bivuze ko mu ijuru hariyo Imana ebyiri? Basomyi, turabasaba kongera gukora ubushakashatsi bwuzuye neza, mutubwire YESU NI NDE? Murakoze. Kanda hano umusubize
Urakoze cyane wowe witwa BDENGE,Reka ngukosore gato.Ntabwo uwo PETERO yatemye ugutwi yali umusirikare.Ahubwo yari umugaragu w'umutambyi mukuru.Yitagwa MALCUS (Yohana 18:10). Kanda hano umusubize
Abantu benshi bigisha ko imana ari UBUTATU bugizwe n'imana data,imana mwana n'imana mwuka wera.Ngo kandi izo mana zose zirareshya.Bakongeraho ko atari eshatu,ahubwo ari imana imwe!!!Aka ni AKUMIRO.Ijambo UBUTATU ntariba muli Bible.Ryahimbwe n'umugatolika witwaga TERTULLIEN muli second century.Ntabwo Bible yigisha ko YESU ari imana ireshya na se.Nubwo yitwa imana,ntabwo ashobora byose nka se,his father witwa YEHOVA.Impamvu abantu bavuga ko YESU ari imana ireshya na se,nuko basoma imirongo mike ya Bible.Ijambo imana,hari iyo Bible irikoresha ishaka kuvuga umuntu ukora ibitangaza bikomeye.Urugero,MUSA yitwa imana ya FARAWO kubera ko yakoze ibitangaza imbere ya FARAWO (KUVA/EXODUS 7:1).SATAN nayo yitwa imana kubera ko nawe akora ibitangaza bikomeye (2 Corinthians 4:3,4).Impamvu YESU yitwa imana,nuko ari uwa kabiri kuli YEHOVA,his father.Ariko ntabwo areshya na se.Dore amasomo menshi cyane yerekana ko YESU atareshya n'imana,his father. YESU ubwe yigishaga ko atareshya na se,his father (Yohana 14:28).YESU yigishaga ko ariho kubera se,his father.Yaravuze ati:"I live because of my father" (Yohana 6:57).PETERO n'abandi bigishwa,bigishaga ko YESU ari UMUGARAGU W'IMANA (Ibyakozwe 3:13).Bigishaga kandi ko YESU ari IKIREMWA cya mbere cy'imana (the first born of all creatures).Byisomere muli Colossians 1:15.Bible yigisha ko imana idapfa (Habakuk 1:12).Nyamara YESU yarapfuye,YEHOVA aramuzura.Namwe mujye mwibaza muti:Iyo YEHOVA atahaba,YESU yari kwizura?Igisubizo ni OYA.YESU yasengaga se,his father,amwinginga (Abaheburayo 5:7).Nta na rimwe YEHOVA yasenze YESU kuko batareshya.Rwose mujye mwiga kandi mwigishe Bible neza. YESU akimara kuvuga ati :jyewe na data turi umwe",yahise asaba ABAKRISTU nabo "kuba umwe" (Yohana 17:11).KUBA UMWE,bisobanura "kugira umugambi umwe".Ntabwo bivuga kureshya.Ndasaba abanyamadini kujya bigisha aya masomo yose,aho gutoranya amasomo amwe gusa,nayo basobanura uko bishakiye.Babyita "Bible twisting".Mbisubireo,nubwo YESU yitwa imana,ntabwo areshya na se.Niyo mpamvu YESU yadusabye "gusenga se wenyine" muli Matayo 4:10.Ntimugasenge YESU kuko yabitubujije kandi akaba atareshya na se.Ntabwo bareshya nkuko na YESU yabyivugiye inshuro nyinshi.Kwigisha no kwemera ibinyoma,bizatuma abantu benshi batabona Ubuzima bw'iteka muli Paradizo,nyamara biyita ABAKOZI B'IMANA. Kanda hano umusubize


text:
Korali Elayo ni imwe mu zihuje abanyeshuri baturuka mu Itorero rya Pentekote mu Rwanda(ADEPR). Yavutse mu 2002 nyuma yo gutandukana na Vumilia zari ziteraniye hamwe muri CEP(Communauté des Etudiants Pentecotistes). Kugeza ubu abagera kuri 460 bamaze kuyinyuramo, bakorera hirya no hino mu ntara zigize u Rwanda no hanze yarwo.
Mu rwego rwo kwirinda gukomeza gutatana, hashinwe umuryango uhuza abamaze gusoza amasomo bakoze umurimo w’Imana muri iyi korali(Elayo Family) hagamijae guhugurana, guhuza imbaraga no gukomeza ivugabutumwa mu buryo butandukanye nk’uko byatangajwe na Ndagijimana Donat, Umuyobozi w’uyu muryango.
Mu mahuriro yitabirwa cyane cyane n’abatuye i Kigali, inshuro imwe mu kwezi ni ho havuyemo igitekerezo cy’igiterane cyabaye ku gicamunsi cyo kuri iki Cyumweru, kuri ADEPR Paruwase ya Gasave, mu Karere ka Gasabo.
Cyitabiriwe n’abayoboye Umuryango w’Abanyeshuri bo mu Itorero rya Pentekote mu Rwanda muri Kaminuza y’u Rwanda(CEP) yahoze yitwa Kaminuza Nkuru y’u Rwanda, abariribmye muri Korali Elayo mu bihe bitandukanye, abayobozi bakuru muri ADEPR barimo Umuvugizi wayo Karuranga Ephraim ari na we wari umwigisha wacyo.
Korali Besalel y’i Murambi mu Karere ka Kicukiro na Elayono y’i Remera muri Gasabo zimwe mu zikunwe mu zikunzwe muri ADEPR, zifatanyije na Elayo zisusurutsa abitabiriye iki giterane.
Mu butumwa Pasiteri Karuranga yatanze kuri uyu mugoroba yakanguriye abitabiriye by’umwihariko injijuke zo muri iri torero kuba amatabaza no kugirira umumaro igihugu, itorero, umuryango n’amatsinda babarizwamo, nk’uko insanganyamatsiko y’iki giterane ibivuga(Abafilipi 2,15).
Yabasabye kutibagirwa iby’Imana yabakoreye abakangurira kugira urukundo rwaba urwo bakundana hagati yabo n’urwo bakunda Imana bafatiye urugero kuri Yakobo uvugwa muri Bibiliya werekanye ko akunze umugore we Rachel ubwo yemeraga kumara imyaka 14 amukorera(akora kugira ngo bazamumushyingire).
Ati « Yakobo yakunze Rachel amutangaho ubutunzi bwinshi, amukorera imyaka 14. Uko mwarara mwiga mushaka amanota, muraza amaguru mu mazi, niko murara musoma Bibiliya ? »
Umunyamabanga wa Leta ushinzwe amashuri y’imyuga n’ubumenyingiro, Olivier Rwamukwaya, wabaye Perezida wa mbere wa Korali Elayo, yasabye bagenzibe gukomeza umuhamagaro wo gukorera Imana « kuko idakiranirwa ngo yibagirwe imirimo ».
Yagize ati « Mpagaze aha ndi urugero rw’uko Imana idakiranirwa ngo yibagirwe imirimo. »
Umuyobozi wa Elayo Family, Ndagijimana Donat yatangaje ko umwaka utaha uyu muryango uteganya gukora ivugabutumwa mu magereza, ibitaro n’ibigo by’amashuri no gutera inkunga abatishoboye harimo kubishyurira ubwisungane mu kwivuza.


text:
Mu buzima tubamo bwa buri munsi hari abagabo usanga bahangayikishijwe no kugira igitsina kigufi cyangwa gito bityo bikabatera kwibaza icyo bakora ngo bashimishe abakunzi babo bashakanye mu mabanga y’ingo zabo ndetse yewe ukanasanga banafite ipfunwe nyamara bitakagombye kubatera impungenge kuko igitsina uko kingana kose ntacyo bitwaye ahubwo ikingenzi ari ukomenya uko cyakoreshwa.
Mugabo niba ufite ikibazo cy’uko ufite igitsina kigufi cyangwa gito hari ibyo ukwiye kumenya kugira ngo ubashe kwitwara neza mu gutera akabariro n’uwo mwashakanye :
Kubimenyesha uwo mugiye gukorana imibonano mpuzabitsina
Mu gihe wiyiziho kugira igitsina gito ukaba ugiye gukora imibonano mpuzabitsina n’umugore cyangwa umukobwa ni byiza kubimuganirizaho kugira ngo igihe biza kuba bibaye ngombwa ko hari uburyo umusaba ko mukoresha bitaza kumutungura cyangwa ngo abyibazeho byinshi. Ibi binagufasha ku kuba mu bikorana yiyemeje kukwakira uko uri ahubwo akagufasha kugera ku byishimo kandi nawe akanezarwa.
Kuryama mumeze nk’aho umwe ahetse undi cyangwa guhera inyuma
Iyi ni imwe muri position nziza kuko ituma umugabo abashaka kugera kuri poin G byoroshye. Tubibutse ko point G ari izingiro ry’ibyishimo ku mugore cyangwa ku mukobwa. Mu gihe rero cy’imibonano bikaba bifasha neza iyo wabashije kugera kuri point G.
Gutegura neza uwo mwashakanye byongera ubushake mu gukora imibonano mpuzabitsina
Nk’ibisanzwe abashakanye mbere yo gutera akabariro byaba byiza babanje gutegurana kugira ngo binjire mu gikorwa nyirizina bamaze kubyiyumvamo kuko ibi ari byo byabafasha kugera ku byishimo bifuza kandi igikorwa cyabo kinabagendekera neza.
Gufata amaguru ye akayagushyira ku rutugu
Mu buryo bwinshi bukoreshwa mu mabanga y’abashakanye (position), iyi ni imwe mu z’ingenzi cyane ku bantu bari mu gikorwa cy’imibonano mpuzabitsina, cyane cyane rero ku bantu biyiziho kugira igistina gito, ni byiza kuyikoresha kuko bituma ubasha kwinjiza igitsina cyawe mu cy’umugore cyangwa umukobwa muri kumwe kugira ngo ubashe gushakisha ibyishimo.
Kumureka akaba ariwe ujya hejuru
Ubusanzwe bimeyerewe ko mu gihe cy’imibonano mpuzabitsina umugabo cyangwa umusore ariwe ujya hejuru, ariko mu gihe byamaze kugaragara ko umugabo afite ikibazo cy’uburebure bw’igitsi cye, ni byiza kumvikana n’umugore cyangwa umukobwa bari kumwe uburyo buboneye bwabageza ku byishimo. Muri ubwo twavuga nko kumusaba kuba yajya hejuru maze igikorwa kigakunda kikabanezeza.
Kwita ku bice bizana ubushake ni ingenzi ku bagabo bafite igitsina gito
Igikorwa cyo gutegura uwo mugiye gukorana imibonano mpuzabitsina : imibonano mpuzabitsina ni imwe mu nzira z’isoko y’ibyishimo, si igikorwa gikorwa gihubukiwe mu gihe wifuza kuryoherwa nacyo ni byiza kugitegura. Ku bagabo rero bafite igitsina gito ni byiza cyane kubanza ukita ku gutegura uwo mu giye gukorana imibonano mpuzabitsina. Kumukaresa, ukukorakora ku bice by’umubiri byongera ubushake ku bagore harimo : amabere,rugongo n’ibindi.ibi bigira umumaro ku ko bigufasha kumushimisha, bigatuma utirirwa ushakisha ibyishimo mu bundi buryo bugoranye ahubwo ibyo uba wakoze ugenda wusira bikarushaho kugenda neza.
Alice UMWALI/Umubavu.com


text:
Nathan, izina ry’umuntu w’umunyamahirwe
Nathan ni izina rihabwa umwana w’umuhungu rifite inkomoko mu Giheburayo ku izina Natan risobanura ‘gutanga’ cyangwa se ‘Impano iturutse ku Mana.
Izina Nathan rizwi cyane muri Bibiliya aho ariwe muhanuzi wabwiye umwami Dawudi ko Imana izamuhana nyuma yaho yari amaze gusambana n’umugore wa Uriya. Nathan yabwiye Dawudi ko umwana uzavuka azapfa.
Ku izina Nathan niho haturuka izina Nathaniel, Jonathan n’ayandi.
Bimwe biranga ba Nathan
Ni umuntu w’umunyamahirwe cyane, imikino y’amahirwe iramuhira ndetse n’ibyo agerageje gukora byose biramuhira.
Ntabwo akunda kuvuga , agira ibintu byo gushidikanya , arigenga, aca bugufi kandi akunda umurimo.
Nathan arangwa no kwirinda, ntabwo yishimira umuntu umubabaza akunda kugira indoto n’ibintu byinshi byo kugeraho kandi ntagira amagambo menshi.
Akunda kutigirira icyizere, gusa bitewe n’igihe ndetse no kwihangana abasha kugira iterambere.
Ni umuntu ukunda gushimirwa kugira ngo yiyumvemo ubushobozi gusa akunda kwiberaho mu mutuzo.
Iyo akiri umwana, aba ashaka guterwa akanyabugabo akumva ko yishimiye ubuzima.
Biba byiza iyo afashijwe kudakurira mu bunebwe ahubwo agatozwa gukora hakiri kare.
Akazi ko kwakira abantu aragashobora kubera ko ari umuntu uca bugufi.
Akunze kwiga ibijyanye na siyansi, ibidukikije, ubujyanama,uburezi n’ibindi yumva ko yishimiye gukora.
Mu rukundo Nathan akunda kwitabwaho nkuko nawe yita kubo akunda, gusa iyo ashaka uwo bazabana ahitamo agendeye no ku ndangagaciro z’uwo abona uzavamo umubyeyi mwiza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
INGINGO Y’IBANZE | AMATEKA ASHISHIKAJE YA BIBILIYA
Amateka utari uzi
Nta gitabo icyo ari cyo cyose cy’idini cyahwana na Bibiliya, kuko usanga imyizerere y’abantu benshi ari yo ishingiyeho. Ariko nanone, Bibiliya ni cyo gitabo cyajowe cyane kandi gikorwaho ubushakashatsi bwitondewe.
Urugero hari abibaza niba mu by’ukuri Bibiliya zo muri iki gihe zihuje n’ibyari mu mwandiko w’umwimerere wa Bibiliya. Hari umwarimu w’Iyobokamana wavuze ati “ntitwakwizera ijana ku ijana ko twandukuye neza umwandiko w’umwimerere.” Yakomeje agira ati “Bibiliya dufite zuzuye amakosa, kandi inyinshi muri zo zanditswe nyuma y’ibinyejana byinshi umwandiko w’umwimerere ubonetse, kandi uko bigaragara zitandukanye cyane n’uwo mwandiko.”
Abandi bo ntibemera ko Bibiliya ihuje n’umwandiko w’umwimerere bitewe n’amadini bakuriyemo. Urugero, uwitwa Faizal yigishijwe n’ababyeyi be batari Abakristo ko Bibiliya ari igitabo cyera, ariko ko yagiye ihindagurika. Yaravuze ati “ibyo byatumye ntizera ababaga bashaka kuyinyigisha.” Naribwiraga nti “buriya se baba barwana n’iki ko nta Bibiliya y’umwimerere bafite!”
Ese kuba umwandiko wa Bibiliya warahindutse cyangwa utarahindutse hari icyo bitwaye? Byaba byiza usuzumye ibibazo bikurikira: Ese wakwizera amasezerano ahumuriza yo muri Bibiliya utazi neza ko yabonekaga mu mwandiko w’umwimerere (Abaroma 15:4)? Ubwo se wakwirushya wifashisha amahame yayo mu gihe ufata imyanzuro ikomeye, nko mu birebana n’akazi, umuryango cyangwa gusenga Imana, kandi wumva ko Bibiliya ari igitabo cyuzuyemo amakosa?
Nubwo hari ibitabo by’umwimerere bigize Bibiliya bitakiriho, dushobora kwifashisha inyandiko za kera, hakubiyemo n’inyandiko za Bibiliya nyinshi zandikishijwe intoki. None se byagenze bite ngo izo nyandiko zirindwe kandi ze kwangirika cyangwa ngo umwandiko wazo ntugorekwe? Ni mu buhe buryo kuba izo nyandiko zikiriho bituma turushaho kwiringira Bibiliya dufite muri iki gihe? Reka turebe ibisubizo by’ibyo bibazo mu ngingo ikurikira.


text:
Ese Satani agira uruhare mu mibereho y’abantu?
Icyo Bibiliya ibivugaho
Satani n’abadayimoni bagira uruhare rukomeye mu mibereho y’abantu. Bibiliya igira iti “tuzi ko turi ab’Imana, ariko isi yose iri mu maboko y’umubi” (1 Yohana 5:
Ubushukanyi. Bibiliya itera Abakristo inkunga yo “kurwanya amayeri ya Satani” (Abefeso 6:
11). Amwe mu mayeri akoresha ni ugushuka abantu, akabemeza ko abakozi be baba bakorera Imana. —2 Abakorinto 11: 13-15.
Ubupfumu. Satani ayobya abantu akoresheje abaraguza umutwe, abapfumu, abaraguza inyenyeri n’abandi bameze batyo (Gutegeka kwa Kabiri 18:
10-12). Nanone ibiyobyabwenge, gushyira abantu mu ruhwiko n’ubundi buryo bwo kuyobya ubwenge bw’abantu, bituma abantu bitegeza abadayimoni. —Luka 11:24-26.
Idini ry’ikinyoma. Amadini yigisha ibinyoma ayobya abantu agatuma batera Imana umugongo (1 Abakorinto 10:20). Bibiliya yita izo nyigisho “inyigisho” z’abadayimoni.
—1 Timoteyo 4:1.
Gutera abantu. Bibiliya irimo inkuru zivuga uko imyuka mibi yateye abantu. Hari igihe abadayimoni bahinduraga abantu impumyi cyangwa ibiragi, cyangwa bakabakomeretsa.
—Matayo 12:22; Mariko 5: 2-5.
Uko twakwirinda Satani
Ntitwagombye gutinya ko abadayimoni batwibasira, kuko Bibiliya itwereka uko twarwanya Satani kandi tukamunesha:
Itoze gutahura amayeri Satani akoresha, kuko ‘utayobewe amayeri ye.’
—2 Abakorinto 2: 11.
Itoze kugira ubumenyi bwo muri Bibiliya, kandi ushyire mu bikorwa ibyo wiga. Gushyira mu bikorwa amahame ya Bibiliya bizagufasha kwirinda kuyoborwa na Satani.
—Abefeso 6: 11-18.
Jugunya ibintu byose bifitanye isano n’abadayimoni (Ibyakozwe 19:
19). Ibyo bikubiyemo indirimbo, ibitabo, ibinyamakuru, amafoto na za videwo byamamaza ubupfumu.


text:
Ikigo cy’Igihugu cy’iterambere RDB, mu bufatanye n’umuryango ‘KORA Associates’ hamwe na ‘Hobe Agency’ bashyizeho ‘The African Village’ nk’uburyo bushya bwo kumenyekanisha u Rwanda.
‘The African Village’ ni inzu imeze nk’umudugudu yubatswe kuri Hotel des Mille Collines, aho abanyamahanga barenga 1000 bazajya bahurira n’abikorera bo mu Rwanda babamurikira ibyo bakora, banungurana ibitekerezo ku mishinga bashoramo imari.
Bamwe mu babyifuza, bo, bazajya banarara aha kuri The African Village kuko hanashyizweho amacumbi.
Uyu mudugudu wo kuri Hotel des Mille Collines uzajya ufungura imiryango buri munsi guhera saa mbiri z’igitondo (8am) kugeza bwije, aho buri mugoroba hazajya habera umuhuro w’abitabiriye World Economic Forum on Africa cyo kimwe n’ibitaramo byiganjemo ibyerekana umuco gakondo.
Mireille Karera, washinze umuryango ‘Kora Associates’ ufite icyicaro i Dubai n’ishami mu Rwanda, avuga ko muri ‘The African Village’ hazajya hahurira abantu ku giti cyabo, amatsinda n’imiryango itegamiye kuri Leta bakungurana ibitekerezo.
Hashyizweho kandi n’uburyo bwo kuhafatira amafunguro, ariko mu buryo bworohereza abantu gusangira baganira ku bijyanye no guhanga imishinga mishya.
Muri ibi biganiro, kuwa Gatatu tariki 11 Gicurasi 2016 hazaba hari Thomson Reuters Corporation ikigo gikomeye cy’itangazamakuru cyo muri Canada. Mu biganiro bizatangwa, hazibandwa kuri serivisi zijyanye n’ubucuruzi muri Afurika, n’uko hashakwa ibisuzo muri uru rwego.
Kuwa Kane, ho hazaba ibyitwa ‘South Africa’s Business Breakfast’, aho itsinda ryo muri Afurika y’Epfo rizaganira ritanga ubunarabonye bwaryo mu iterambere ry’ubukungu, ku bashyitsi banyuranye bitabiriye ‘World Economic Forum’.
Kuwa Gatanu tariki 13 Gicurasi, ho hazaba icyitwa ‘Leaders Lunch and Learn’, ari byo gusangira ifunguro, aho Mireille Karera, uyobora Kora azatanga ikiganiro ku buryo ubumenyi bw’umuntu yakwiteza imbere, akiyobora mu kwihangira umurimo.
Raoul Rugamba, Umuyobozi wa Hobe Agency we yabwiye Ikinyamakuru Izuba Rirashe ko uretse kwerekana ibyiza by’u Rwanda, ubu buryo buzafasha kurushaho kwakira neza abagana u Rwanda.
Yagize ati “Ni uburyo buzadufasha kumenyekanisha igihugu ku banyamahanga bakomeye cyane badusuye herekanwa impano ntagereranywa ziri mu Rwanda.”
Yavuze ko aya ari amahirwe adasanzwe azafasha abikorera n’urubyiruko kunguka byinshi mu kwakira aba bashyitsi, binyuze mu kungurana ibitekerezo, kumenyane, kuganira ibijyanye n’iterambere ry’ubukungu bw’u Rwanda.
Bitaganijwe ko abashyitsi muri iyi nama bazajya banataramirwa n’abahanzi gakondo.


text:
Ambasaderi w’u Rwanda i Washington muri Leta Zunze Ubumwe z’Amerika, Mathilde Mukantabana, yibukije Abanyarwanda bitabiriye igiterane cya “Rwandan Christian Convention” bo muri Amerika na Canada ko bakwiye kurenga amoko bagaharanira iterambere.
Ibi, Ambasaderi Mukantabana yabigarutseho mu giterane cya ‘Rwandan Christian Convention’, cyabereye mu Mujyi wa Dallas, mu cyumweru gishize.
Mu ijambo rye, nk’umushyitsi mukuru, Ambasaderi Mukantabana yabwiye abitabiriye iki giterane ko nk’abakirisitu bafite inshingano zo kubaka igihugu cyababyaye bakabera abandi urumuri rw’amahoro kuruta kwita ku moko.
Yagize ati “umuntu uwo ari we wese ashobora kwiyita uko ashatse cyangwa akiyitirira icyo ari cyo cyose ariko si cyo igihugu gishyize imbere, igihugu gishyize imbere agaciro k’Umunyarwanda kurusha ibindi byose. Umukristo nyawe ni urangwa n’urukundo rutavangura amoko, ufite ishyaka ryo kubaka igihugu cye. Igihe kirageze ubwo Abanyarwanda bagomba kurangwa n’urukundo rutarimo uburyarya, bakiga kutarenzaho bagaha imbaraga ibibahuza, bakima amajwi ibibatandukanya bityo Abanyarwanda bakamenyekana nk’ubwoko burangwa n’urukundo.”
Mu bandi batanze ubutumwa muri iki giterane harimo Bishop John Rucyahana wari mu bashyitsi baturutse mu Rwanda nk’uko ikinyamakuru Izuba Rirashe kibikesha Rutsobe Nsengiyumva umwe mu bitabiriye icyo giterane. Nsengiyumva avuga ko Bishop John Rucyahana yigishije yibutsa Abanyarwanda gusubira ku isoko bagakeza ubwiza bw’isoko bakomokaho.
Rucyahana yabwiye Abanyarwanda b’Abakristu kujugunya inkota y’amacakubiri ntibabe nka Petero wagendanaga na Yesu nyamara afite inkota.
Yabasabye gufata gahunda ihamye yo kwegera bagenzi babo bakababwira mu buryo buhamye bwo gukorera hamwe nk’Abanyarwanda bagahuza imbaraga bityo bakamurikira n’abanyamahanga agaciro kabo.
Iki giterane cyari kirimo Abanyarwanda bagera muri magana atanu (500).
Iki giterane cyitabiriwe n’Abanyarwanda barimo umuhanzi Aline Gahongayire.


text:
Na: Ndahiro Tom
*Iyi ni inyandiko ikurikira iya mbere nise “Abasenyeri Gatolika mu Rwanda bakwiye kwisabira imbabazi mbere yo kuzisabira abandi.*
Mu bitangazamakuru byahembereye ingengabitekerezo yo kurimbura Abatutsi, abantu benshi bibuka ibitangazamakuru bya ORINFOR nka Radio Rwanda n’IMVAHO, ibinyamakuru bya MRND/CDR nka Radio RTLM, KANGURA, Nyirabacibiri, UMURWANASHYAKA n’ibindi. Bakibagirwa KINYAMATEKA ya Kiliziya Gatolika. Kubyibagirwa ni ugucurika amateka.
Ikinyamakuru KANGURA cyanditse amategeko 10 (icumi) cyise ay’Abahutu. Irya nyuma muri ayo ni “Revolisiyo ya rubanda yo muri 1959, Kamarampaka yo muri 1961 n’ingengabitekerezo ya gihutu bigomba kwigishwa Abahutu bose aho bava bakagera. Buri Muhutu wese agomba gukwirakwiza yivuye inyuma iyi ngengabitekerezo. Umuhutu wese uzatoteza mugenzi we w’Umuhutu kubera gukwirakwiza no kwigisha iyi ngengabitekerezo, azafatwa nk’umugambanyi.” (Kangura No. 6 urup. 8 -Ukuboza 1990)
KANGURA yakanguye KINYAMATEKA
Iri tegeko ryabaye umusingi n’intwaro y’abategura jenoside. Ibyakozwe na PARMEHUTU nibyo byababeraga urumuri nkuko KINYAMATEKA ya Kiliziya yabishishikariye nk’inararibonye mu bitangazamakuru mu Rwanda.
Mu nyandiko yahawe umutwe “Parmehutu ishyaka ry’irirwanyi” ikitirirwa ‘Muhorakeye D.’ (KINYAMATEKA N° 1340 urup. 3– Gashyantare II 1991) yavuze ibigwi bya PARMEHUTU ko “Yaciye burundu ubuhake n’ubuja; Yahaye umuhutu agaciro mu Rwanda; Yashinze Repubulika ku itariki ya 28/1/1961; Yagejeje igihugu ku bwigenge ku itariki ya 1/7/1962; kandi Yahamije Repubulika irakomera kandi itari ibuze abanzi bakomeye, itsinda inyenzi burundu mu 1967.”
Kuvuga ko PARMEHUTU yagejeje u Rwanda ku bwigenge ni ikinyoma cyambaye ubusa. Ubwigenge twabonye PARMEHUTU ntiyabushakaga mu 1962. Yabushakaga mu 1987. Ubwanditsi bwa KINYAMATEKA ntaho buvuga ko iryo shyaka ryashingiye ku irondabwoko rigakora rigashinga politiki y’ubwoko kurusha igihugu. PARMEHUTU yakoze jenoside inajenoside mu 1959 na 1963-4. Ibyo kwangaza abantu mu mahanga ni PARMEHUTU yabikoze ibitewemo inkunga n’ababiligi. Ibyo byose ubuyobozi bwa Kiliziya Gatolika by’umwihariko Musenyeri Andre Perraudin n’Abapadiri Bera bari babiri inyuma.
Iyo nyandiko ya KINYAMATEKA, yatinze cyane ku kwerekana ko kuba ishyaka MRND ryaratengushye amatwara ya MDR-PARMEHUTU, aribyo byatumye ngo “Inyenzi n’ibyitso” bibyutsa umutwe.
KINYAMATEKA yabanje gukangurira urubyiruko rw’Abahutu kwanga Abatutsi hakoreshesjwe igitekerezo mpimbano. Iti: “Iyo mvuze ko Umuhutu yahawe agaciro, abasore batazi ingoma y’Abatutsi, ari yo ya gihake ntibashobora kubyumva. Kugira ngo mwumve neza ukuntu Umuhutu yari asuzuguwe, nimusome kano gakuru. Hari umwana w’Umuhutu wigeze kwinjira mu rugo rw’Umututsi, ahasanga intebe iyi ya Kinyarwanda, ayicaraho. Bene urugo bari bayimutsinzeho ngo akabya kwigereranya, bene intebe bayimuhubuzaho barayoza, bayanika ku kazuba kugira ngo ubuhutu uwo mwana yasizeho buyishireho. Iki si igiparu gusa byarabaye kandi abo byabayeho nibabisoma bazabyibuka!”
Utugani nk’utu, (fiction) twanditswe henshi, tuvugwa henshi nta kindi tugamije uretse gutsindagira urwango mu banyarwanda babarirwaga mu Bahutu. Ni n’inyigisho zari zarashyizwe mu mashuri! Ni inyigisho y’urwango rukomoka ku irondabwoko (racism) yacengejwe n’abarimo abamisiyoneri.
Iyo nyandiko yavuze ko ngo hari bamwe “mu ba “Patoro” bitwara gitutsi cya kera!” KINYAMATEKA iti: “Ngibyo ibisigisigi bya gihake mujya mwumva!” KINYAMATEKA iti: “Ibyo byose rero PARMEHUTU yari yarabiranduranye n’imizi, ahubwo ndibaza rwose ukuntu byashoboye gushibuka.”
Uko gushibuka kw’icyo bise imizi ya gihake, KINYAMATEKA yerekanye umuti wabyo. “Ubwo rero gihake yongeye kugariza u Rwanda, Inkotanyi zikaba zitugera amajanja, ka gapariti kacu, (kandi Fondateri wako yigeze kuvuga ko tuzakifuza), gakwiye kugaruka. Ako gapariti si akandi ni PARMEHUTU … Mu gihe cyaryo, umuhutu yari umuhutu nyine… PARMEHUTU ishoboye gutsinda iyi ntambara turwana n’Inkotanyi kandi ishoboye no kuvugurura ibitekerezo by’Abahutu bamwe bibagiwe iyo yabakuye. Parmehutu irinda Abatutsi ibishuko byo guhinduka ibyitso kuko ibumvisha ko barushywa n’ubusa, kandi na bo baba babyibonera.”
KINYAMATEKA yerekanye isano hagati ya PARMEHUTU na MRND. “Erega M.D.R irajya gusa na M.R.N.D. imwe ni mubyara w’indi!” Ngo aho bitandukanira ni uko MRND irimo abanyamurengwe kandi “yuzuye Inkotanyi n’ibyitso byazo.”
KINYAMATEKA yaburaniye PARMEHUTU ko itigeze ikora amakosa, ngo ahubwo n’amakosa yaba yarakozwe ari ukubera abarwanashyaka bayo. Bashingije PARMEHUTU kubera ko “Politiki yayo irumvikana. Ntihatira abanyarwanda ubumwe budashoboka ahubwo ibabuza kwenderanya.” Iyi mvugo ya KINYAMATEKA niyo yabaye politiki n’igitongero (slogan) ya MRND/CDR. Ko Abahutu n’Abatutsi badashobora kubana, n’ubumwe bwabo budashoboka. Jenoside ni uko yategurwaga.
Harya ngo Kiliziya Gatolika ntacyo yanditse gihamagarira cyangwa gishishikariza abantu gukora jenoside? Ngo nta ntwaro zatanzwe? Nifuza ko Abasenyeri Gatolika mu Rwanda bazirikana imvugo y’iyi nyandiko MUHORAKEYE D. ibashimira ibigwi by’ubugome bwa PARMEHUTU.
Ibaze ikinyamakuru cya Kiliziya kivuga ngo: “PARMEHUTU yo ntiyatinyaga kwikiza ku mugaragaro abantu yabonaga ko badakurikiza amatwara yayo. Umbwire umuparmehutu uzi wigeze agambanira Repubulika! Mbwira ibyitso wigeze wumva ku gihe cya PARMEHUTU? Byari gukandira he?”
Gushishikariza gukora jenoside ni iki? Amateka ya jenoside yagiye ikorerwa Abatutsi mu bihe bitandukanye, azi ko iyi mvugo ya KINYAMATEKA yari iyo gushishikariza gukora jenoside mu buryo butaziguye.
Ibyitiriwe MUHORAKEYE D. sibyo byonyine KINYAMATEKA yanditse ikangurira Abanyarwanda bamwe kwanga Abatutsi no gushyigikira umugambi wa jenoside.
KINYAMATEKA yongeye kwandika indi nyandiko nayo ishishikariza abantu kwikiza Abatutsi. Iyo ni iyiswe ‘Ibihe rurimo si ibyo gukinishwa’ yitiriwe Nkurikiyimana J. (KINYAMATEKA N° 1344 urup. 11– Mata II 1991)
Mu mugambi wose wa jenoside, abayitegura babikora babyita kwifasha cyangwa kwitabara. Kuri bo igice kimwe cy’abantu (bazakorerwa jenoside) baba ari ikibazo gikeneye igisubizo, kandi kirambye. Kubarimbura kikaba aricyo gisubizo bakora.
Iyo nyandiko itangirana imvugo iryoshye ikurura uyibona “Basomyi ba KINYAMATEKA murambe. Basomyi nshuti, umuririmbyi yaravuze ati “Ibihe birakomeye…” Padiri nawe buri gitondo, muri misa, abwira Nyagasani ati “Ibihe turimo ubisakazemo amahoro…!”
Akurikizaho ko abasomyi bakwiye gusaba Nyagasani “amahoro” kandi “ahamye” … atari amwe “ashingiye ku kwiheba, ku bwoba cyangwa igitsure.” Mbese buri wese agashyira mu gaciro akibwiriza.
KINYAMATEKA iti: “Dusanzwe tuzi ko Imana ifasha uwifashije. Kuyisaba amahoro ni byiza, ndetse ni na ngombwa, ariko tugomba natwe gushyiraho akacu. Akacu tugomba gushyiraho, ni ko gatumye mfata iyi karamu, kugira ngo ngeze kuri bagenzi banjye ibitekerezo mfite kuri ibi bihe turimo, maze twese hamwe twifashe Nyagasani abone aho ahera aduha ku mahoro ye.”
Ni inyandiko ibwira Abahutu kudashira amakenga Demokarasi y’amashyaka menshi. Muri ibyo byose se demokarasi iri he? Nta ho, ahubwo ni ya nda nini bajya bavuga! Bantu mwiruka mu mashyaka, bamwe muzi Ingoma ya gihake, mukamenya na Repubulika zombi. Mushyigikire ibyiza mwabonye, ibibi mwabonye mubihigike.”
Iyi ni nayo mvugo yakoreshejwe na MRND/CDR ikaba n’umusingi wa HUTU- PAWA. Ntibyaba ari ugukabya uvuze ko HUTU-PAWA yatekerejwe na Kiliziya mbere y’abandi dore ko n’abasenyeri babo bari mucyiswe “Comite de Contact” bashyigikiye ko CDR ijya muri leta kandi ari amahano.
Ku bijyanye n’amashyaka menshi KINYAMATEKA iti: “Demokarasi rero ni iki? Demokarasi ni ubutegetsi bwa rubanda.” Ongeraho nyamwinshi.
Abateguye jenoside, bakoze uko bashoboye ngo byumvikana ko kwica Abatutsi biri muri gahunda yo kwikiza umwanzi w’igihugu. Aho kwitwa Jenoside bikitwa intambara. Mubabikoze mbere ni KINYAMATEKA ya Kiliziya Gatolika. Intambara leta yarwanaga na leta ntiyitwe icyo ari cyo, ahubwo ikitwa icyo itari cyo kandi itegeko rya 10 ry’ay’Abahutu ya KANGURA bikubahirizwa.
Umwanditsi wa KINYAMATEKA ati: “Iyi ntambara turimo, jyewe ndahamya ko ari intambara y’amoko, kandi ifite umuzi muri REVOLISIYO ya rubanda yo mu mwaka wa 1959. Ibi Inkotanyi zarabigaragaje, zibasira Abahutu, zinabacyurira ko batumye ba se na ba sekuru b’Inkotanyi bahunga. Iyi ntambara ni intambara Abatutsi bashoje, kugira ngo bisubize ubutegetsi banyazwe na revorisiyo y’abaturage. Iyi ntambara ni intambara Abatutsi bashoje, kugira ngo babone uko baryoza Abahutu, ibyo bakoreye Abatutsi.” Imyaka yishwemo cyangwa Abatutsi bagatotezwa bikabije KINYAMATEKA yarayibukije, ni 1959, 1963 na 1973.
Iyo nyandiko igakomeza igira iti: “Twese twibagirwa vuba. Twese twibagirwa vuba, cyangwa intamenya yishwe no kutamenya! Ari Abatutsi bibagirwa vuba, kandi si jye wambere ubibabwiye, ari Abahutu bibagirwa vuba, dore ko bo basanzwe ari n’abapfayongo (naïfs). Kuri iyo ngingo turahwanye, Abahutu bagakizwa n’umubare wabo mwinshi, kandi ni na wo uzakomeza kuba amizero yabo. Ngicyo icyo Abatutsi bibagirwa. Ikindi Abatutsi bibagirwa ni ubuhake bwamaze hafi imyaka 400 bakandamiza Abahutu. Ikindi Abatutsi bibagiwe, ni uko ari bo batumye rubanda yivumbagatanya muri 1959. Bibagiwe kandi ko, kuva icyo gihe kugeza magingo aya, bagerageje kenshi kwisubiza ubutegetsi ku ngufu, kandi nta na rimwe batatsinzwe, nk’uko Perezida yabibabwiye, kandi abizi by’imvaho. Ngicyo nanone icyo Abahutu bibagiwe, ni uko Abatutsi batazaruhuka badasubiranye ubutegetsi, maze ngo barikoroze, uretse ko umubare mwinshi w’Abahutu utazatuma babugeraho.”
Ni Kiliziya ivuga ngo “nkuko Perezida yabibabwiye” bidatandukana no kuvuga ngo “nkuko Ivanjili ibivuga.” Perezida Juvenal Habyarimana watangaje umugambi wa jenoside ku wa 28 Mata 1991, KINYAMATEKA yasubiyemo amagambo ye, irayemeza, inasaba n’abandi ko bayemera. Yari IMVAHO.
Ibyo KINYAMATEKA yanditse nibyo byaje gushyirwa mu bikorwa na Ingabo z’u Rwanda (FAR) mu 1992 basobanura umwanzi uwo ari we. UMUTUTSI n’ABAHUTU bivumburiye ubutegetsi. N’indirimbo za BIKINDI Simon ni aho zaganishaga mu ndirimbo ye “AKABYUTSO” abantu benshi bazi nka “NANGA ABAHUTU”.
Muri iyo ndirimbo yunga mu rya KINYAMATEKA (yita Abahutu abapfayongo) avuga ko yanga “Ibihutu bigendera inzira ubugari, Ibihutu bidashishoza, ibihutu byegura bikarwana intambara bitazi imvano yabyo…”
Abo KINYAMATEKA yita Abapfayongo, BIKINDI akabita “Ibihutu…” ni abatarashakaga kujya mu mugambi wo kurimbura Abatutsi. Yari inkunga n’intwaro ikomeye muri jenoside.
Iyo urebye KINYAMATEKA yanditse, ninde ukwiye kubibazwa uretse Abasenyeri Gatolika mu Rwanda. Ari ababiremereye banabishyigikiye, n’abo byakoze mu nda. Imvugo y’ubugome yanditse muri iki kinyamakuru nta muntu ku giti cye wabibazwa udahereye kuri nyiracyo. Inama nkuru y’abasenyeri mu Rwanda (Episcopal Conference) kuko ariyo nyiri ikinyamakuru.
….BIRACYAZA…


text:
Nubwo bimeze bityo ariko burya ngo ntabwo umuntu ahinduka mumaze kubana ahubwo uburyo aba yarakwitwayeho mutarabana ni bwo buguhamiriza niba muzabana neza cyangwa nabi.
Urubuga elcrema rugaragaza abasore batajya bavamo abagabo beza ku buryo uramutse ubanye n’umeze nka we wakwizera ko urugo rwanyu rwabaho mu munezero.
1.Umusore wikunda cyane
Umusore ukurambagiza iyo ubonye yikunda cyane, buri munsi ibyifuzo bye bimuganishaho,ujye ubona ko n’ubundi atazitangira urugo rwe.
Iyo mubanye inyungu ze ni zo ashyira imbere kurenza iz’umugore we n’abana. Bene uwo musore ngo mu rugo ntabwo ajya afata imyanzuro ihamye bityo bigatuma umugore we ndetse n’urugo rwe muri rusange ruhora rubabaye.
2.Umusore wumva ko ahora ari mu kuri
Ubukwe busobanuye ukwihuza kw’abantu babiri , iyo rero wihuje n’umuntu , agahora yumva ko ahora ari mu kuri ,amakosa yose akayakugerekaho ntimushobora kugira urugo rwiza.
Uzasanga ari wa mugabo uhora ashinja umugore we amakosa ariko we ntabe yakwemera uruhare yagize mu byabaye n’iyo byaba bigaragarira amaso. Uwo muntu uba ugomba kumwirinda.
3. Umusore w’umunyamahane
Ikintu utagomba kwirengagiza ni uko umusore w’umunyamahane atavamo umugabo muzima.
Iyo umusore mukundana ubona ko ari umunyamahane uba ugomba kwitonda kuko amahane ye atuma akorera umugore ibikorwa by’ubunyamaswa bityo akajya abaho ababaye.
Iyo wirengagije ibyo byose ugashakana na bene uyu musore, ubaho mu bwoba kuko buri munsi uba witeze ikibi ari bugukorere.
4.Umusore utubaha inshuti ye
Umukobwa wese cyangwa umugore aba yifuza umugabo umwubaha akamuha agaciro. Umusore rero utakubaha mutarabana nimumara no kubana azajya agufata uko yiboneye.
Gushakana n’uwo muntu bizana akababaro k’umugore kuko ntagira ijambo mu rugo n’ibizima akoze ntibyitabwaho.
5.Umusore ukunda inkumi
Umusore uzi neza ko ari umusambanyi, kwifata ukamushaka uba wikururiye akaga kuko uwo azatuma uhorana intimba.
Iyo urushako rujemo icyo kintu cyo gucana inyuma nta kwizerana kongera kubaho ahakabaye urukundo haza kwishishanya, umwiryane no kurwana kwa buri munsi kandi urugo rwubatse kuri icyo kintu ntiruramba.
6.Umusore utita ku bintu
Umusore utita ku bintu ariko akumva inshuti ye yo yabyitaho,utagira icyo akora ariko akumva umugore we yagikora uwo aba ari mubi.
Bene uwo musore uha agaciro gacye ibyo inshuti ye yakoze ahubwo agashaka ko ibyo yakoze ari byo umugore we yitaho. Umusore nk’uwo ngo ntagira umutima wo kwita ku mugore we ndetse ngo ntajya ababara iyo yahuye n’ikibazo.
Nubwo nta mugabo mwiza cyangwa umugore mwiza ubaho ijana ku ijana mu ngeso, ariko burya iyo habayeho kwihuza binyuze mu gushakana buri wese aba agomba gukora uko ashoboye akagira ibyo yigomwa kandi agaha mugenzi we agaciro.